sagorsarker/bangla-wikipedia huggingface dataset:
কন্সটান্টিন

কন্সটান্টিন () উত্তর-পূর্ব আলজেরিয়ার একটি শহর এবং কন্সটান্টিন প্রদেশের রাজধানী। এটি চামড়া ও চামড়াজাত দ্রব্য, পশম ও লিনেন কাপড়ের দ্রব্যের একটি উৎপাদন কেন্দ্র। শহরটি আলজিয়ার্স, তিউনিস, আন্নাবা, বিস্‌ক্রা ও স্কিক্‌দা শহরের সাথে এইসব দ্রব্য ও খাদ্যশস্য দিয়ে বাণিজ্য করে থাকে। স্কিক্‌দা কন্সটান্টিনের একটি ভূমধ্যসাগরীয় বন্দর হিসেবে কাজ করে।
রোমান সম্রাট কন্সটান্টিন ৩১৩ অব্দে প্রাচীন নুমিদীয় শহর সির্তার স্থলে এই শহরটি নির্মাণ করেন। শহরটি একটি পাথুরে মালভূমির উপর, সমুদ্র সমতল থেকে ৬৪০ মিটার উচ্চতায় অবস্থিত। এটি চারপাশের প্রায় সমস্ত এলাকা থেকে বিচ্ছিন্ন, কেবল পশ্চিমের গভীর খরস্রোতা রুমেল নদী ছাড়া। দক্ষিণে নদীটির উপর দিয়ে একটি দীর্ঘ সেতু আছে। এছাড়া উত্তর ও উত্তর-পূর্বেও সেতু নির্মাণ করা হয়েছে।
আরবেরা রোমানদের খোদাই করা পাথরগুলি দিয়ে কন্সটান্টিনের চারপাশের প্রাচীর নির্মাণ করে। শহরটি পুরাতন ও নতুন --- এই দুই অংশে বিভক্ত। পুরাতন অংশটি মুরদের তৈরি এবং এর রাস্তাগুলি সরু সরু ও ঘোরালো। এখানকার বাড়িঘরগুলির স্থাপত্য প্রাচ্য ধরনের। অন্যদিকে নতুন শহরটি আধুনিক ও প্রশস্ত। ১৮৩৭ সালে ফ্রান্স কন্সটান্টিনের নিয়ন্ত্রণ নেয়। শহরটির অন্যতম আকর্ষণ একটি কাসবাহ বা রোমান দুর্গ। বর্তমানে এটি একটি হাসপাতাল ও সেনা ছাউনি হিসেবে ব্যবহৃত হয়। আরও আছে ১৮শ শতকে নির্মিত মসজিদ সিদিয়েল-কাত্তানি। এবং ১৯শ শতকে নির্মিত মুরদের একটি প্রাসাদ যেটি ফরাসি ঔপনিবেশিক আমলে ফরাসি গভর্নরের বাসভবন ছিল। এখানে কন্সটান্টিন বিশ্ববিদ্যালয় এবং সির্তা জাদুঘর অবস্থিত।
লিগুরীয় সাগর

লিগুরীয় সাগর (; ফরাসি ভাষায়: Mer Ligurienne "মেখ্‌ লিগ্যুখিয়েন্‌"; ইতালীয় ভাষায়: Mar Ligure "মার লিগুরে") ভূমধ্যসাগরের উত্তরভাগের একটি বাহু। এটি দক্ষিণ ইউরোপের কাছে, কর্সিকা ও এলবা দ্বীপ এবং উত্তর-পশ্চিম ইতালি ও মোনাকোর রিভিয়েরা উপকূলের মধ্যে অবস্থিত। জেনোয়া, লা ষ্পেসিয়া এবং লিভোর্নো এই সাগরের উপকূলে অবস্থিত প্রধান বন্দর। লিগুয়ারীয় সাগর দক্ষিণ-পূর্বে তিরেনীয় সাগরের সাথে সংযুক্ত। লিগুরীয় সাগরের উত্তর প্রান্ত ইতালির উপকূলে "জেনোয়া উপসাগর" নামে পরিচিত। লিগুর জাতি ফ্রান্স ও ইতালির মধ্যবর্তী অঞ্চলে অবস্থিত একটি জাতি যাদের ইতিহাস রোমানদের থেকেও প্রাচীন। তাদের নামেই এই সাগরের নামকরণ করা হয়েছে।
ইর্তিশ নদী

ইর্তিশ নদী (Old Turkic: 𐰼𐱅𐰾:𐰇𐰏𐰕𐰏, "Ertis ügüzüg", , "Erchis mörön", "erchleh", "twirl"; ; , Ertis, ; : 额尔齐斯河, pinyin: "É'ěrqísī hé", : عَعَرٿِسِ حْ; , Әртиш, "Ertish"; Tatar: Иртеш, "İrteş", , : Эйәртеш, "Eya’rtes’") ওব নদীর প্রধান উপনদী এবং রাশিয়ার দ্বিতীয় দীর্ঘতম নদী। ওব ও ইর্তিশ নদীব্যবস্থাটির মিলিত দৈর্ঘ্য ৫,৪১০ কিলোমিটার এবং এটি এশিয়া মহাদেশের দীর্ঘতম নদীব্যবস্থা।
চীনের শিঞ্চিয়াং উইগুর স্বায়ত্তশাসিত অঞ্চলের আলতাই পর্বতমালার দক্ষিণ-পশ্চিম ঢাল বেয়ে নেমে আসা হিমবাহ ও জলধারা থেকে ইর্তিশ নদীর উৎপত্তি। উপরের অংশে এটি কৃষ্ণ ইর্তিশ নদী নামে পরিচিত। কৃষ্ণ ইর্তিশ পশ্চিমদিকে কাজাখস্তানের জুংগারিয়ান অববাহিকার মধ্য দিয়ে প্রবাহিত হয়ে জেসান হ্রদে পড়েছে। এই জেসান হ্রদ থেকে নদীটি ইর্তিশ নামে নিঃসরিত হয়ে আলতাই পর্বতমালার পশ্চিম অংশের মধ্য দিয়ে প্রবাহিত হয়ে রাশিয়াতে প্রবেশ করেছে। এখানে পশ্চিম সাইবেরীয় সমভূমিতে এটি অনিয়মিতভাবে প্রবাহিত হয়ে খান্তি-মান্সিস্ক শহরের কাছে ওব নদীতে পড়েছে। ইর্তিশ নদীর মোট দৈর্ঘ্য ৪,২৪৯ কিলোমিটার। এর অববাহিকার আয়তন প্রায় ১৬,৪৩,০০০ বর্গকিলোমিটার। ইর্তিশ নদীর প্রধান উপনদীর মধ্যে আছে ইশিম, তোবোল এবং তারা। বছরের অর্ধেক সময় ধরে ইর্তিশ বরফমুক্ত থাকে। এসময় এর পুরো দৈর্ঘ্য জুরে নৌপরিবহন সম্ভব। ইর্তিশ নদীর তীরে অবস্থিত গুরুত্বপূর্ণ শিল্পশহর ও কাঠ উৎপাদন কেন্দ্রের মধ্যে আছে ওস্কেমেন, সেমেই এবং পাভলোদার। ওমস্ক শহরের কাছে আন্তঃসাইবেরীয় রেলপথ ইর্তিশ নদীকে অতিক্রম করেছে।
ইর্তিশ নদী একটি গুরুত্বপূর্ণ উত্তর-দক্ষিণ পরিবহন পথ। এটি রুশদেরকে সাইবেরিয়া বিজয়ে সহায়তা করেছিল। ১৯১৮-১৯১৯ সালে রুশ গৃহযুদ্ধের সময় বলশেভিক-বিরোধী নেতা অ্যাডমিরাল আলেকসান্দর ভাসিলিয়েভিচ কলচাক ওম্‌স্ককে তার রাজধানী বানান।
মোজ নদী

মোজ ( , , , ; ( , ) পশ্চিম ইউরোপের একটি নদী। নদীটি উত্তর-পূর্ব ফ্রান্স, দক্ষিণ বেলজিয়াম এবং নেদারল্যান্ডসের মধ্য দিয়ে প্রবাহিত হয়েছে। নদীটি ফ্রান্সের লঁগ্র্‌ মালভূমিতে উৎপত্তিলাভ করেছে এবং ভের্‌দাঁ, সেদঁ এবং শার্লভিল-মেজিয়ের শহরগুলির পাশ দিয়ে প্রবাহিত হয়ে বেলজিয়ামে প্রবেশ করেছে। সেখানে নামুরের কাছে সঁব্র্‌ নদী মোজের সাথে মিলিত হয়েছে। সেখান থেকে এটি পূর্ব দিকে লিয়েজ শহর পর্যন্ত প্রবাহিত হয়েছে এবং ওলন্দাজ-বেলজীয় সীমান্তের একাংশ গঠন করে মাসট্রিখ্‌ট শহরের কাছে নেদারল্যান্ডসে প্রবেশ করেছে। এরপর নদীটি ভেনলো এবং বের্গেন শহরের পাশ দিয়ে প্রবাহিত হয়ে দুই ভাগে ভাগ হয়ে গেছে। উত্তরের শাখাটি মাস নদী নামে উত্তর-পশ্চিমে প্রবাহিত হয়ে ভাল নদীর সাথে মিলিত হয়েছে। দক্ষিণের শাখাটি মোজ নামে উত্তর সাগরে পতিত হয়েছে। মোজ নদীর সম্মিলিত দৈর্ঘ্য ৯২৫ কিলোমিটার। এটি ইউরোপের অন্যতম গুরুত্বপূর্ণ নদীপথ। মোজ নদীর উপত্যকাতে একটি গুরুত্বপূর্ণ খনন ও শিল্প অঞ্চল অবস্থিত।
সধবার একাদশী

সধবার একাদশী বাংলা গদ্য সাহিত্যের একটি আদি ও উতকৃষ্ট নিদর্শন। এটি একটি নাটক যা কি-না প্রহসন হিসেবে পরিগণিত। এর লেখক উনিশ শতকের বিশিষ্ট নাট্যকার দীনবন্ধু মিত্র। 
নাট্যকার দীনবন্ধু মিত্র ডাক বিভাগের কর্মকর্তা ছিলেন। কর্মসূত্রে যখন তিনি ভারতের নদীয়া ও উড়িষ্যা এবং বাংলাদেশের ঢাকা এই ৩টি জেলার পোস্টাল বিভাগের ইন্সপেক্টিং পোস্ট মাস্টার হিসেবে নিযুক্ত তখন তিনি এ প্রহসনটি রচনা করেন। নাটকটি সর্বপ্রথম ১৮৬৬ খ্রিষ্টাব্দে প্রকাশিত হয়। এটি প্রথম মঞ্চস্থ হয় কলকাতার বাগবাজার অ্যামেচার থিয়েটার দলের উদ্যোগে, ১৮৬৮ খ্রিষ্টাব্দে। দুজন নারী চরিত্র হল কুমুদিনী ও সৌদামিনী
এটি একটি প্রহসনমূলক নাটক। নাটকটি নাতিদীর্ঘ। এতে তিনটি অঙ্ক রয়েছে। প্রথম অঙ্কে ২টি, দ্বিতীয় অঙ্কে ৪টি এবং তৃতীয় অঙ্কে ৩টি গর্ভাঙ্ক রয়েছে।
এ নাটকের মাধ্যমে তৎকালীন বঙ্গীয় সমাজের উচ্চশ্রেণীর ব্যক্তি বর্গের চাল-চরিত্র ফুটিয়ে তোলা হয়েছে। মদ্যপানের কুফল ফুটিয়ে তোলা এ নাটকের অন্যতম উদ্দেশ্য। মদ্যপানের সঙ্গে সঙ্গে ততকালীন সমাজের বেশ্যাসক্তির বিষয়টি ফুটিয়ে তোলা হয়েছে। মদপান এবং বেশ্যার কারণে সে সমসাময়িক সমাজে যে উচ্ছৃঙ্খলতা এবং নৈতিক অধঃপতন দেখা গিয়েছিল তা চোখে আঙ্গুল দিয়ে দেখানো হয়েছে। উঠতি ধনী ব্যক্তিরা অর্থ ও বিত্তের জোড়ে বিজাতীয় সংস্কৃতিকে জড়িয়ে ধরতে গিয়ে যে অনাসৃষ্টি করে তারই একটি বিশ্বস্ত রূপ এই ‌‌সধবার একাদশী।
অটল এ নাটকের কেন্দ্রীয় চরিত্র। সে ধনাঢ্য ব্যক্তির সন্তান। তার প্রচুর বন্ধু-বান্ধব। অন্তরঙ্গ বন্ধুরা তাকে কুপথে পরিচালিত করে। সে মদে আসক্ত হয় এবং বেশ্যা গমন শুরু করে। সে কাঞ্চন নামীয় একজন বেশ্যাকে স্বগৃহে রক্ষিতা হিসেবে রাখতে উদ্যত হয়। অটলের পিতা পুত্রের এহেন অনাচারে আপত্তি করেন। কিন্তু অটলের মা পুত্র হারানোর ভয়ে রক্ষিতার ব্যাপারে সম্মতি প্রদান করেন। অটলের বন্ধ-বান্ধব বিশেষ করে নিমচাঁদ এসব কর্মকাণ্ডে সোতসাহে সাহায্য করে। এক পর্যায়ে কাঞ্চন অটলকে পরিত্যাগ করে। অটলের বন্ধুরা মানুষের হাতে নিগৃহীত হয়।
এ নাটকটির ভাষা এর বিষয়বস্তুর সঙ্গে সংগতিপূর্ণ। পরিবেশের দাবী অনুযায়ী খিস্তি-খেউড়ের পর্যাপ্ত ব্যবহার দেখা যায়। বিভিন্ন সংলাপে রয়েছে কৌতুকাবহ। বাংলার মাঝে ইংরেজি বক্তব্যও লাগসই পুরে দেয়া হয়েছে।
১৮৮৬ খ্রিষ্টাব্দের নভেম্বর মাসে ‌‌বেঙ্গল‌‌ পত্রিকায় প্রথম এ প্রহসনটির আলোচনা মুদ্রিত হয়। বেশ্যা ইত্যাদি বিষয়-বস্তুর জন্য এটি বিরূপ সমালোচনার শিকার হয়। তবে ততকালনি সমাজের উচ্ছৃঙ্খল দিকটি তুলে ধরার কারণে তা প্রশংসাও লাভ করে।
ফ্রিসীয় ভাষাসমূহ

ফ্রিজীয় ভাষাসমূহ (ইংরেজি ভাষায়: Frisian languages) পশ্চিম জার্মানিয় ভাষাসমূহের অন্তর্গত ইঙ্গ-ফ্রিজীয় দলের একটি ভাষাদল, যাদের সাথে ইংরেজি ভাষার সবচেয়ে বেশি মিল দেখতে পাওয়া যায়। ভাষাগুলি একসময় উত্তর সাগরের উপকূল ধরে, 
নেদারল্যান্ডসের উত্তর হল্যান্ড প্রদেশ থেকে শুরু করে জার্মানির শ্লেসভিগ অঞ্চল পর্যন্ত প্রচলিত ছিল। আধুনিককালে এসে এগুলি কেবল তিনটি ক্ষুদ্র অঞ্চলে প্রচলিত আছে। নেদারল্যান্ডসের ফ্রিসলান্ড প্রদেশে (যার মধ্যে Schiermonnikoog এবং Terschelling দ্বীপগুলিও পড়েছে) প্রচলিত ভাষাটি হল পশ্চিম ফ্রিজীয় ভাষা। জার্মানির ওলডেনবুর্গ শহরের পশ্চিমে অবস্থিত জাটারলান্ড অঞ্চলে প্রচলিত আছে পূর্ব ফ্রিজীয় ভাষা। আর জার্মানির শ্লেসভিগ অঞ্চলের পশ্চিম সমুদ্রতীরবর্তী এলাকায় এবং উত্তর সাগরে অবস্থিত জুল্ট, ফোর, আমরুম, হালিগেন দ্বীপপুঞ্জ ও হেলগোলান্ড দ্বীপগুলিতে প্রচলিত ভাষাগুলি হল উত্তর ফ্রিজীয় ভাষা।
ফ্রিজীয় ভাষার সবচেয়ে প্রাচীন লিখিত নিদর্শগুলি ১৩শ শতকের। এগুলি প্রাচীন ফ্রিজীয় ভাষায় লেখা এবং ফ্রিজীয় ভাষার এই প্রাচীন পর্যায়টি ১৬শ শতকের শেষ পর্যন্ত বিদ্যমান ছিল। প্রাচীন ফ্রিজীয় ভাষাতে সেই সব ভাষাতাত্ত্বিক বৈশিষ্ট্য দেখতে পাওয়া যায়, যেগুলি ইংরেজি ও ফ্রিজীয় ভাষাকে অন্য সব পশ্চিম জার্মানিয় ভাষা থেকে পৃথক করেছে।
ফ্রিজীয় ভাষার প্রাচীন পর্বের অবসানের পর প্রায় ৩০০ বছর ধরে ফ্রিজীয় ভাষাতে উল্লেখযোগ্য কোন সাহিত্য রচিত হয়নি। আধুনিক যুগে এসে পশ্চিম ফ্রিজীয়ভাষী অঞ্চলটিতে এক ধরনের সাহিত্যিক নবজাগরণ ঘটে। বর্তমানে ভাষাটি নেদার
ফ্রিজীয় সাহিত্য

ফ্রিজীয় সাহিত্য বলতে নেদারল্যান্ডসের উত্তরের ফ্রিসলান্ড প্রদেশ ও ফ্রিজীয় দ্বীপপুঞ্জে কথ্য ফ্রিজীয় ভাষায় (যা মূলত পশ্চিম ফ্রিজীয় উপভাষা) লেখা রচনাবলিকে বোঝায়।
পূর্ব ফ্রিজীয় এবং উত্তর ফ্রিজীয় ভাষাগুলিতে তেমন কোন সাহিত্য রচিত হয়নি। ১৩শ শতকের আগে ফ্রিজীয় ভাষায় লেখা কোন সাহিত্য পাওয়া যায় না। আবার ১৮শ থেকে ২০শ শতকের মধ্যবর্তী সময়ে এই ভাষায় তেমন কোন সাহিত্যই রচিত হয়নি। প্রাচীন ফ্রিজীয় রচনাগুলির মধ্যে আছে আইনের সমষ্টি, জার্মানীয় গাথা ও কবিতাসমূহ।
নব্য পশ্চিম ফ্রিজীয় সাহিত্যের শুরু হয়েছিল ১৭শ শতকে, Gijsbert Japiks (১৬০৩-১৬৬৬)–এর লেখাগুলির মাধ্যমে। ১৬০৯ সালে রচিত "Wouter en Tialle" ছিল এ ভাষায় রচিত প্রথম গুরুত্বপূর্ণ সাহিত্যকর্ম। ১৫৮১ সালে ফ্রিসলান্ড যখন ওলন্দাজ প্রজাতন্ত্রের অংশে পরিণত হয়, তখন সাধারণ কৃষকের মুখের ভাষা হিসেবে ফ্রিজীয় ভাষার অস্তিত্ব হুমকির সম্মুখীন হয়ে পড়ে। Japiks-এর নানা সাহিত্যকর্মে (যার মধ্যে ১৬৬৮ সালে প্রকাশিত "Friesche Rymlerye" "ফ্রিজীয় চরণসমূহ" উল্লেখযোগ্য) ফ্রিজীয় ভাষার বহুমুখিতা ও সমৃদ্ধ বৈশিষ্ট্য প্রকাশ পায় এবং এগুলি ফ্রিজীয় ভাষাকে সম্ভাব্য বিলুপ্তির হাত থেকে রক্ষা করে। তবে ১৯শ শতকের রোমান্টিক পর্বে এসেই একটি জাতীয় সাহিত্য হিসেবে ফ্রিজীয় সাহিত্য বিকশিত হতে শুরু করে। এ সময় Halbertsma ভ্রাতৃবৃন্দ - Eeltsje, Joast, and Tsjalling – "নব্য ফ্রিজীয় সাহিত্য" নামে একটি আন্দোলনের সূচনা করেন। তারা রোমান্টিক ধাঁচের গদ্য ও পদ্যের এক সংগ্রহ রচনা করেন, যার নাম "Rimen en Teltsjes" (১৮৭১, "ছন্দ ও গল্প")। এগুলির প্রভাবে ১৯শ শতকের দ্বিতীয়ার্ধে এক সমৃদ্ধ ফ্রিজীয় লোকসাহিত্যের উত্থান ঘটে। সমসাময়িক সাংস্কৃতিক ভাষাতাত্ত্বিক ও কবি Harmen Sytstra প্রাচীন জার্মানীয় চরণের রীতিতে রচনা করেন ফ্রিজীয়দের বীরত্বময় ইতিহাস। ১৯১৫ সালে Douwe Kalma তরুণ ফ্রিজীয় আন্দোলন শুরু করেন, যার মাধ্যমে তরুণ ফ্রিজীয় লেখকেরা অতীতের ফ্রিজীয় সাহিত্যের সংকীর্ণ প্রাদেশিকতা ও নীতিধর্মিতা থেকে নিজেদের বিচ্ছিন্ন করার প্রয়াস পান। অবশ্য এর আগেই Simke Kloosterman-এর গীতিকবিতায় ও গল্প-উপন্যাসে এবং Reinder Brolsma-র মনোবৈজ্ঞানিক আখ্যানগুলিতে এই বিচ্ছিন্নমুখিতার আভাস পাওয়া গিয়েছিল। Kalma নিজে ফ্রিজীয় কবিতা, নাটক, অনুবাদ সাহিত্য, সাহিত্যিক ইতিহাস ও সাহিত্য সমালোচনার ক্ষেত্রে গুরুত্বপূর্ণ অবদান রাখেন। বিংশ শতাব্দীর প্রথমার্ধে ফ্রিজীয় সাহিত্যের অন্যান্য গুরুত্বপূর্ণ ব্যক্তিত্ত্বদের মধ্যে ছিলেন প্রবন্ধকার E.B. Folkertsma এবং কবি Fedde Schurer, Obe Postma ও Douwe Tamminga। ২য় বিশ্বযুদ্ধের পরে ফ্রিজীয় সাহিত্য জাতীয়তাবাদ ও বহু ঐতিহ্যবাহী রীতিনীতি থেকে দূরে সরে যায়। এ পর্বে Anne Wadman সমালোচনা, প্রবন্ধ রচনা ও উপন্যাসের ক্ষেত্রে নেতৃত্ব দেন। বর্তমান ফ্রিজীয় গদ্য ও পদ্য সাহিত্যে বিষয়বস্তু ও লিখনকৌশলে বৃহত্তর পশ্চিম ইউরোপীয় সমাজের প্রতিফলন দেখতে পাওয়া যায়।
ফ্রিজিয়া

ফ্রিজিয়া (Frisia) উত্তর-পশ্চিম ইউরোপে উত্তর সাগরের তীরে অবস্থিত একটি ঐতিহাসিক অঞ্চল। এটি বর্তমান নেদারল্যান্ডসের অধিকাংশ এলাকা, জার্মানির উত্তর-পশ্চিমের কিছু অংশ এবং ফ্রিজীয় দ্বীপপুঞ্জ নিয়ে গঠিত ছিল। ফ্রিজীয় নামের একটি জার্মানীয় জাতি প্রাগৈতিহাসিক যুগে এই অঞ্চলে বাস করত এবং তাদের নামেই এই অঞ্চলের নামকরণ। ফ্রিজিয়ার ছিল নিজস্ব ভাষা ও সংস্কৃতি। এগুলি এখনও কিছু কিছু এলাকায়, যেমন নেদারল্যান্ডসের ফ্রিসলান্ড প্রদেশে ধরে রাখা হয়েছে। এই নিম্নভূমি অঞ্চলটি প্রায়ই সাগরের জোয়ারে প্লাবিত হত, এবং ফ্রিজীয়রা ঐতিহাসিকভাবে মনুষ্যনির্মিত মাটির ঢিবির উপর বসবাস করত।
খ্রিস্টীয় ১ম শতকে ফ্রিজিয়া ও রোমান সাম্রাজ্যের মধ্যে চুক্তি সম্পাদিত হয়। ৪৭৬ সালে রোমান সাম্রাজ্যের পতনের পর ফ্রিজিয়া কিছুকাল অ্যাঙ্গল ও স্যাক্সন নামের জার্মান জাতিদের অধীনে ছিল; ফ্রিজিয়া এই জাতি দুইটির গ্রেট ব্রিটেন দ্বীপে যাওয়ার পথে পড়েছিল। ফ্রিজীয় ভাষাতে এই অ্যাংলো-স্যাক্সন প্রভাব এখনও রয়ে গেছে। ৭৮৫ সালে ফ্রিজিয়াকে কারোলিঙ্গীয় সাম্রাজ্যের অন্তর্গত করে নেওয়া হয় এবং এলাকার অধিবাসীরা ধীরে ধীরে খ্রিস্টধর্মে ধর্মান্তরিত হতে শুরু করে। তবে ফ্রিজিয়া সাম্রাজ্যের অন্তর্ভুক্ত হলেও যথেষ্ট স্বায়ত্বশাসন বজায় রাখে। এর পরবর্তী শতাব্দীগুলিতে অঞ্চলটি তিনটি ভাগে ভাগ হয়ে যায়। পূর্ব ফ্রিজিয়া অঞ্চলটি মূলত গ্রোনিঙেন শহর থেকে পরিচালিত হত, এবং শহরটি উট্রেশ্‌টের বিশপের অধীন ছিল। পূর্ব প্রুশিয়ার একাংশ পরে প্রুশিয়ার অংশ করে নেওয়া হয়। পশ্চিম ফ্রিজিয়া হল্যান্ডের কাউন্টদের নিয়ন্ত্রণে চলে আসে, আর মধ্য ফ্রিজিয়া মোটামুটি স্বাধীন থাকে। মধ্যযুগে ফ্রিজিয়ার অধিবাসীদের স্বাধীন জীবনযাপনের জন্য অঞ্চলটি পরিচিত লাভ করে, কেন না সেসময় ইউরোপের বেশির ভাগ অংশে সামন্ততন্ত্র প্রচলিত ছিল।
১৬শ শতকের শুরুর দিকে ফ্রিজিয়ার বেশির ভাগ অংশ পবিত্র রোমান সম্রাট ৫ম চার্লসের অধীনে চলে আসে। তিনি আবার উত্তর-পশ্চিম ইউরোপে হাবসবুর্গ রাজবংশের স্পেনীয় সম্পত্তিগুলির সাথে ফ্রিজিয়াকে মিলিয়ে দেন। হাবসবুর্গ রাজবংশ প্রশাসনিক ভাষা হিসেবে ফ্রিজীয় ভাষার মর্যাদা বাতিল করে দেয়। ১৬শ শতকের বাকী সময় ধরে এখানে প্রোটেস্টান্ট সংস্কার সংঘটিত হয়। ফ্রিজীয়রা রোমান ক্যাথলিক স্পেনীয় হাবসবুর্গ শাসনের বিরুদ্ধে বিপ্লবে অংশ নেয়। ১৫৭৯ সালে ফ্রিজিয়া উট্রেশ্‌টের ইউনিয়নে যোগ দেয়, যা পরবর্তী ওলন্দাজ প্রজাতন্ত্রে পরিণত হয়।
বর্তমানে ফ্রিজীয়রা নেদারল্যান্ডসে বাস করলেও তারা সেখানকার একটি বিশিষ্ট সাংস্কৃতিক গোষ্ঠী। তাদের মুখের ফ্রিজীয় ভাষা একটি পশ্চিম জার্মানীয় ভাষা এবং ওলন্দাজ ভাষার চেয়ে ইংরেজি ভাষার সাথে এর বেশি মিল দেখতে পাওয়া যায়। ওলন্দাজ প্রজাতন্ত্রের অংশে পরিণত হবার পর ফ্রিজীয় সাহিত্য গড়ে তোলার অনেক চেষ্টা করা হলেও ১৯শ শতকের আগ পর্যন্ত এগুলিতে তেমন ফল হয়নি। আধুনিকায়নের বিরুদ্ধে ফ্রিজীয় সাহিত্য ও অন্যান্য ফ্রিজীয় সাংস্কৃতিক বৈশিষ্ট্য ধরে রাখার তাগিদে বিংশ শতাব্দীতে ফ্রিজীয় জাতীয়তাবাদের উত্থান ঘটে। বর্তমানে নেদারল্যান্ডসের ফ্রিসল্যান্ড অঞ্চলে ফ্রিজীয় সংস্কৃতির শক্ত অবস্থান লক্ষ্য করা যায়; সেখানে ফ্রিজীয় ভাষা একটি সরকারী ভাষা হিসেবে স্বীকৃত।
ওয়াজ নদী

ওয়াজ () পশ্চিম ইউরোপের একটি নদী। নদীটি দক্ষিণ বেলজিয়ামের আর্দেন অঞ্চল থেকে উৎপন্ন হয়ে মোটামুটি দক্ষিণ-পশ্চিম দিকে ফ্রান্সের নর, এন, ওয়াজ, ভাল-দোয়াজ এবং ইভলিন দেপার্ত্যমঁগুলির মধ্য দিয়ে প্রবাহিত হয়ে পোঁতোয়াজ শহরের কাছে সেন নদীর সাথে মিলিত হয়েছে। নদীটি ৩৪১ কিলোমিটার দীর্ঘ। ১ম বিশ্বযুদ্ধে ওয়াজ নদীতে ফরাসি সেনারা ব্যাপক আক্রমণের শিকার হয় এবং জার্মানরা এখানেই বিজয়ের জন্য সর্বশেষ বড় প্রচেষ্টা চালায়।
নালি (শারীরস্থান)

শারীরস্থানবিদ্যা ও শারীরবিদ্যায় নালি চর্তুদিকে ঘেরা একটি অংশ, যা কোনো অন্তঃক্ষরা গ্রন্থি বা অঙ্গ থেকে নির্দশিত হয়। ইংরেজিতে একে Duct বলা হয়। বাংলায় এটি বাহিকা বা নল নামেও পরিচিত।
উদাহরণস্বরূপ:
As ducts travel from the acinus which generates the fluid to the target, the ducts become larger and the epithelium becomes thicker. The parts of the system are classified as follows:
এন নদী

এন (Aisne, প্রাচীন Axona) উত্তর-পূর্ব ফ্রান্সের একটি নদী এবং ওয়াজ নদীর একটি বামপার্শ্বীয় উপনদী। এটি আর্গন অরণ্যে উৎপন্ন হয়ে গতিপথের প্রায় দুই-পঞ্চমাংশ উত্তর-পশ্চিমে প্রবাহিত হয়েছে এবং এরপর পশ্চিম দিকে প্রবাহিত হয়ে কোঁপিয়েইন (Compiègne) শহরের কাছে ওয়াজ নদীর সাথে মিলিত হয়েছে। এন নদীটি ৩৫৬ কিলোমিটার দীর্ঘ। ভেল নদী, এর নদী ও সুইপ নদী এর প্রধান উপনদী। নদীটি খালের মাধ্যমে মোজ এবং মার্ন নদীর সাথে সংযুক্ত। এন নদীর নামে ফ্রান্সের এন দেপার্ত্যমঁ বা জেলাটির নামকরণ করা হয়েছে। প্রাচীনকালে রোমান যুগে এটি আক্সোনা নামে পরিচিত ছিল। এন নদীর কাছে ৫৭ খ্রিস্টপূর্বাব্দে রোমান ও বেলগাই জাতির মধ্যে আক্সোনার যুদ্ধটি সংঘটিত হয়। ১ম বিশ্বযুদ্ধে এন নদীর উপত্যকা তিনটি যুদ্ধ ঘটে।
হুয়াইশেং মসজিদ

হুয়াইশেং মসজিদ চীনের গুয়াংচু শহরে অবস্থিত একটি মসজিদ। নৌকাসমূহের দিকনিদের্শনায় সাশায্য করত বলে এটিকে "বাতিঘর মসজিদ"-ও ডাকা হয়। ১৩০০ বছরেরও বেশি পুরনো এই মসজিদটি বিশ্বের সবচেয়ে প্রাচীন মসজিদগুলির একটি। এর মিনারটি ৩৬ ফুট উঁচু।
পুরাতন পাণ্ডুলিপি অনুসারে নবী মুহাম্মদের চাচা সাদ ইবন আবি ওয়াক্কাস ৬৫০ সালে এক মুসলিম মিশনের অংশ হিসেবে চীনে আসেন এবং তিনিই চীনাদের অনুমতি নিয়ে এই মসজিদটি নির্মাণ করেন। তখন চীনে চলছিল তাং রাজবংশের রাজত্ব। 
মসজিদটি ১৩৫০ সালে পুনর্নির্মাণ করা হয় এবং ১৬৯৫ সালে এক অগ্নিকাণ্ডে ধ্বংস হয়ে গেলে এটিকে আবার নির্মাণ করা হয়।
পঞ্চতন্ত্র

পঞ্চতন্ত্র () সংস্কৃত ভাষায় রচিত একটি প্রাচীন গ্রন্থ যার রচয়িতা কবি বিষ্ণু শর্মা। তবে এই গ্রন্থের মূল পাণ্ডুলিপি পাওয়া যায় নি। নানা উপদেশমূলক গল্পের সংকলন এই গ্রন্থ । জীবনের পথের নানা উপদেশ এই গ্রন্থের নানা উপকথার মাধ্যমে তুলে ধরা হয়েছে। গ্রন্থটি পাঁচটি তন্ত্রে বিভক্ত বলেই নাম পঞ্চতন্ত্র। এগুলি হলো:
বাৎস্যায়ন

মল্লনাগ বাৎস্যায়ন () ছিলেন বেদজ্ঞ ভারতীয় দার্শনিক। ধারণা করা হয় তিনি গুপ্তযুগে চতুর্থ থেকে ষষ্ঠ শতাব্দী ভারতে বর্তমান ছিলেন। "কামসূত্র" ও গোতমের "ন্যায়সূ্ত্র" গ্রন্থের টীকা "ন্যায়সূত্রভাষ্য"-এর রচয়িতা রূপে তার নাম পাওয়া যায়। তবে সম্ভবত, বাৎস্যায়ন নামক কোনো একক ব্যক্তি এই দুই গ্রন্থ রচনা করেননি।
তার সম্পর্কে বিশেষ কিছুই জানা যায় না। তার প্রকৃত নাম ছিল মল্লিনাগ বা মৃল্লান। বাৎস্যায়ন ছিল তার বংশনাম বা পদবি। নিজ গ্রন্থের শেষে তিনি যে আত্মপরিচয় দান করেছেন তা নিম্নরূপ:
বাৎস্যায়নের জীবন বা রচনার সঠিক সময়কাল নির্ধারণ করা অসম্ভব। সম্ভবত খ্রিষ্টীয় প্রথম থেকে ষষ্ঠ শতাব্দীর মধ্যবর্তী কোনো এক সময়ে তিনি বিদ্যমান ছিলেন। তার রচনায় আছে, কুন্তলরাজ সাতকর্ণী সাতবাহন কামান্ধ হয়ে কর্তারি নামক অস্ত্রের সাহায্যে নিজ পত্নী মাল্যবতীকে হত্যা করেন। এই ঘটনা উল্লেখ করে বাৎস্যায়ন সর্বসাধারণকে সতর্ক করে দেখিয়ে দেন যে কামান্ধ হয়ে নারীকে আঘাত করার মতো প্রাচীন প্রথা কতটা বিপজ্জনক হতে পারে। এই কুন্তলরাজ খ্রিষ্টীয় প্রথম শতাব্দীতে বিদ্যমান ছিলেন। অর্থাৎ, বাৎস্যায়নের সময়কাল প্রথম শতাব্দীর পরে। আবার বরাহমিহির রচিত "বৃহৎসংহিতা" গ্রন্থের অষ্টাদশ অধ্যায়টি কামকলা সংক্রান্ত। এর বিষয়বস্তু মূলত বাৎস্যায়নের গ্রন্থ থেকে গৃহীত। বরাহমিহিরের সময়কাল খ্রিষ্টীয় ষষ্ঠ শতাব্দী। অর্থাৎ, বাৎস্যায়ন যেহেতু বরাহমিহিরের পূর্বে তার গ্রন্থ রচনা করেন সেই হেতু তিনি প্রথম থেকে ষষ্ঠ শতাব্দীর মধ্যবর্তী কোনো এক সময়ে বিদ্যমান ছিলেন।
বাৎস্যায়ন ছিলেন কোনো ব্রাহ্মণ পণ্ডিতের সন্তান। কেউ কেউ মনে করেন তার বাল্যকাল কেটেছিল এক বেশ্যালয়ে যেখানে তার প্রিয় মাসি কাজ করতেন। এইখান থেকেই তিনি কামকলা সংক্রান্ত প্রথম জ্ঞান লাভ করেছিলেন।
বাৎস্যায়নের কামসূত্র পড়লে বোঝা যায়, ঐ রূপ কাম বিলাস সম্পন্ন পুরুষ ও নারী দের যুগে তার আবির্ভাব হয়েছিল।
কোথায় এবং কোন দেশে তিনি জন্ম গ্রহণ করেছিলেন তার ঐতিহাসিক বৃত্তান্ত বিশেষ পাওয়া যায় না।
তবে মনে হয়, তিনি গুপ্ত সম্রাটদের সময়েই আবির্ভূত হয়েছিলেন।
এই গুপ্ত সম্রাটদের সময়েই মহাকবি কালিদাস, জ্যোতির্বিদ বরাহ মিহির ইত্যাদি মনীষা সম্পন্ন ব্যক্তি জন্মগ্রহণ করেছিলেন।
বাৎস্যায়নের সাহিত্যের মতো তাদের সাহিত্যে ও অনেক অধুনা সমাজ বিরুদ্ধ ও তথা কথিত বর্তমান অশ্লীল আখ্যা বিশিষ্ট কবিতা ও লেখা দেখতে পাওয়া যায়।
নাট্য লেখক শূদ্রক রাজা ও ঐসময়ে তার মৃচ্ছকটিক নামে সংস্কৃত নাটক লেখেন।
তবে অনেকে বলেন বাৎস্যায়ন খ্রিষ্ট পূর্ব যুগে জন্ম গ্রহণ করেছিলেন।
কেউ কেউ বলেন খ্রিষ্ট জন্মের পরবর্তী যুগে তিনি জন্ম গ্রহণ করেন দাক্ষিণাত্য দেশে। এ বিষয়ে অনেক মতানৈক্য আছে।
তবে আমরা একথা অনেকটা বিশ্বাস করি যে মহর্ষি বাৎস্যায়ন গুপ্ত রাজাদিগের সময়েই জন্মগ্রহণ করেছিলেণ।
বহুদেশ-বিদেশ ঘুরে যৌন ক্রিয়ার বিভিন্ন প্রচলন দেখে জ্ঞান লাভ করে কামসূত্র নামে এইপুস্তক টি রচনা করেন।
তার পুস্তক পড়লে বুঝতে পারা যায় যে, তিনি যখন জীবন যাপন করে ছিলেন, সেই সময় ভারতের অধিকাংশ লোক গীত বাদ্য ও নানা কামশাস্ত্রে ব্যুৎপন্ন ছিলেন।
লজ্জত উন নিসা

লজ্জাতুন্নেছা বা লজ্জাত-উন-নিসা (, নারীর সুখ) একটি ভারতীয় কামোদ্দীপক উপাখ্যান। এই উপাখ্যানের মূল পাণ্ডুলিপিটি কুতুব শাহী যুগের। পঞ্চদশ শতাব্দীতে বিদারের রাজসভায় রাজপৃষ্ঠপোষকতায় রচিত হয় ভোগ বল, তদকিরাত আল-শাহাওয়াত ও শৃঙ্গারমঞ্জরীর মতো কামশাস্ত্র সংক্রান্ত গ্রন্থ। লজ্জত উন নিসা এই যুগেরই বিদ্যমান কামোদ্দীপক রচনাগুলির একটি।
হরিচাঁদ নামে এক ব্যক্তি রাজার আদেশে রাজার প্রণয়িনীদের জন্য মনোহারী উপহার সংগ্রহে যাত্রা করে। এই যাত্রার কাহিনিই গ্রন্থের মূল উপজীব্য। পাণ্ডুলিপিতে বিভিন্ন কামকেলির বিবরণ আছে। গ্রন্থের একটি অংশে নারীর কামোদ্দীপনা ও নারীযোনির আকারের বৈভিন্ন্য সংক্রান্ত পর্যালোচনাও রয়েছে।
পশ্চাৎ পিটুইটারি

পশ্চাৎ পিটুইটারি () বলতে পিটুইটারি গ্রন্থির পশ্চাৎ খণ্ডকে বোঝায়। এটি অন্তঃক্ষরা তন্ত্রের একটি অংশ। হাইপোথ্যালামাস থেকে অ্যাক্সনসমূহের একটি গুচ্ছ সম্মুখ পিটুটারি গ্রন্থির পেছনে এসে শেষ হয়ে পশ্চাৎ পিটুইটারি গঠন করেছে। এটিকে স্নায়ুজ পিটুইটারিও বলা হয়।
পশ্চাৎ পিটুইটারিকে তিনটি অঞ্চলে ভাগ করা যায়: পার্স নার্ভোসা, ইনফান্ডিবুলার স্টক এবং মেডিয়ান এমিনেন্স। বলা প্রয়োজন পশ্চাৎ পিটুইটারি সরাসরি কোন হরমোন তৈরি করতে পারে না। হাইপোথ্যালামাসে হরমোন তৈরি হয়ে তা পশ্চাৎ পিটুইটারি গ্রন্থিতে আসে।
পশ্চাৎ পিটুইটারি থেকে দুই ধরনের হরমোন নিঃসৃত হয় এগুলি হল অক্সিটোসিন এবং ভেসোপ্রেসিন। হরমোনগুলি জরায়ু সংকোচন, অনৈচ্ছিক পেশি সংকোচন, জলসাম্য রক্ষা ইত্যাদি নিয়ন্ত্রণ করে।
কৃপার শাস্ত্রের অর্থভেদ

কৃপার শাস্ত্রের অর্থভেদ (Crepar Xaxtrer Orth, Bhed) বাংলা ভাষার আদি গদ্য গ্রন্থসমূহের মধ্যে একটি। এই গ্রন্থের লেখক পাদ্রি মানোএল দা আস্‌সুম্পসাঁউ (পর্তুগিজ: Manoel da Assumpçam "মানোয়েল্‌ দা আসুঁসাঁউ")। গ্রন্থটির নাম বাংলা অক্ষরে কখনো 'কৃপার' স্থলে 'ক্রেপার' লেখা হয়েছে। এটি বাংলা আদি গদ্যের নমুনা হলেও গ্রন্থটি রোমান হরফে মুদ্রিত হয়।
গ্রন্থটি ১৭৩৫ খ্রিষ্টাব্দে বাংলাদেশের রাজধানী শহর ঢাকার অদূরে বর্তমানে গাজীপুর জেলার অন্তর্ভুক্ত, তৎকালীন ভাওয়াল পরগণার নাগরীতে লিখিত হয়েছিল মর্মে ভূমিকায় উল্লিখিত আছে। পর্তুগালের লিসবন শহরের একটি মুদ্রণালয়ে ১৭৪৩ খ্রিষ্টাব্দে মুদ্রিত ও প্রকাশিত হয়। গ্রন্থটির পৃষ্ঠা সংখ্যা ৩৯১। ১৮৩৬ খ্রিষ্টাব্দে চন্দননগরের ফরাসি পাদ্রী ফাদার গেরেঁ একটি পরিমার্জ্জিত সংস্করণ প্রকাশ করেন। এর তৃতীয় সংস্করণ প্রকাশিত হয় ১৮৬৯ খ্রিষ্টাব্দে ভারতের গোয়ার সন্নিহিত মারগাওঁ শহরের একটি মুদ্রণালয়ে।
এর একটি কপি ১৯৩৬ খ্রিষ্টাব্দ পর্তুগালের এভোরার লাইব্রেরীতে সংরক্ষিত ছিল। অত:পর এটি লিসবন শহরের জাতীয় গ্রন্থাগারে স্থানান্তরিত হয়। এ গ্রন্থাগারে ৩য় সংস্করণের একটি কপিও আছে। কলকাতার এশিয়াটিক সোসাইটির গ্রন্থাগারে একটি খণ্ডিত কপি সংরক্ষিত আছে।
কৃপার শাস্ত্রের অর্থ ভেদ গ্রন্থটি আদি বাংলা গদ্যের নিদর্শন হলেও এটি সম্পূর্ণ রোমান হরফে লিখিত ও মুদ্রিত। এটি একটি দ্বিভাষী গ্রন্থ যার ডান পৃষ্ঠায় পর্তুগিজ ভাষায় মূল পাঠ্য এবং বাম পৃষ্ঠায় এর বাংলা তর্জমা মুদ্রিত। মূল পর্তুগিজ এবং বাংলা ভাষ্যের মধ্যে কিছু পার্থক্য পরিলক্ষিত হয়। মানোয়েল্‌ দা আসুঁসাঁউ মূল পর্তুগিজ অংশের লেখক হলেও কে বা কারা বাংলা ভাষ্যের অনুবাদক তা নিশ্চিত জানা যায় নি। অনুমিত হয় কোন বাঙ্গালী ধর্মান্তরিত খৃস্টান, হতে পারে, ভাওয়ালের কোন ধর্মান্তরিত আদিবাসী, এ অনুবাদ কর্মটি সম্পাদন করেছিল। ১৮৩৬ খ্রিষ্টাব্দে চন্দননগরের ফরাসি পাদ্রী ফাদার গেরেঁ একটি পরিমার্জ্জিত সংস্করণ প্রকাশ করেন যার বাংলা অনুবাদ মূলানুগ।
এটি খ্রিস্টান (ক্যাথলিক) ধর্মপ্রচার সংশ্লিষ্ট একটি গ্রন্থ। এর বিষয়বস্তু খ্রিস্টান গুরু-শিষ্যের কথোপকথন যার মধ্যে দিয়ে খ্রিস্ট ধর্মের মহিমা ব্যাখ্যা করা হয়েছে। কথোপকথন বিধায় এর ভাষা কথ্য স্থানীয়।
অকাল বীর্যপাত

অকাল বীর্যস্খলন বা দ্রুতস্খলন হলো যৌনসঙ্গমকালে পুরুষের দ্রুত বীর্যপাত হওয়়া। এটি একটি মারাত্মক যৌনগত সমস্যা। কিছু বিশেষজ্ঞের মতে প্রতি তিনজন পুরুষের মধ্যে একজনকে এ সমস্যায় আক্রান্ত হতে দেখা যায় । স্ত্রী যোনীতে পুরুষাঙ্গ প্রবেশের পর অঙ্গ চালনার পরিণতি হিসেবে বীর্যপাত হয়ে থাকে। যোনিতে লিঙ্গ প্রবেশের সময় থেকে বীর্যপাত অবধি সময়কে বলা হয় বীর্যধারণ কাল। কতক্ষণ অঙ্গচালনার পর বীর্যপাত হবে তার কোন সুনির্দ্দিষ্ট বা আদর্শস্থানীয় সময় নেই। পুরুষে পুরুষে, বয়সের তারতম্যে বা পরিবেশভেদে বীর্যধারণ ক্ষমতা বিভিন্ন হতে দেখা যায়। তবে নিয়মিত যদি যোনীতে লিঙ্গ প্রবেশের পূর্বে বা অব্যবহিত পরেই অপ্রতিরোধ্যভাবে বীর্যপাত হয়ে যায় তবে তা দ্রুতস্খলন সমস্যা হিসেবে বিবেচিত হবে। এটি একটি যৌনসমস্যা কেননা এর ফলে পুরুষ প্রযোজনীয় সময় ধরে অঙ্গচালনার সুখ থেকে বঞ্চিত হয়। অপর দিকে অকাল বীর্যপাতের দরূণ পুরুষাঙ্গ নেতিয়ে পড়ে বলে অঙ্গ চালনা আর সম্ভব হয় না যার ফলে স্ত্রীর চরমানন্দ লাভের আগেই সঙ্গমের সমাপ্তি হয়।
পুরুষের স্বাভাবিক বীর্যপাতের সময় ৪-৮ মিনিট। এর বিপরীত রোগ হচ্ছে বিলম্বিত বীর্যপাত। এই ধরনের সমস্যাগ্রস্ত পুরুষেরা সাধারণত মানসিক বিষন্নতায় ভোগে এবং লজ্জাজনক পরিস্থিতির ভয়ে শারীরিক সম্পর্ক এড়িয়ে চলার চেষ্টা করে। পুরুষের তুলনায় নারীদের মধ্যে এই ধরনের সমস্যা খুবই কম পাওয়া যায়। কিছু সমস্যায় দেখা গেছে পুরুষের এই সমস্যা অনেক সময় নারীসঙ্গীর মধ্যে অবসাদ সৃষ্টি করে।
অকাল বীর্যপাতের প্রধান লক্ষণ হলো নারী-পুরুষ উভয়ের পুলক লাভের আগেই পুরুষের বীর্যপাত ঘটে যাওয়া।
এটি ঘটে অতিরিক্ত উত্তেজনার ফলে অনেক সময় প্রথম মিলনে এটা বেশিরভাগ হয়ে থাকে। তবে প্রথম বার মিলনে দ্রুত বীর্যপাত হলে সেটা অকাল বীর্যপাত বলা যাবেনা। সাধারণত নারীদের অর্গাজম হবার পূর্বেই যদি পুরুষ সঙ্গীর বীর্যপাত ঘটে এবং বেশিরভাগ সময় যদি এমনটাই হয় তবে সেটি অকাল বীর্যপাত হিসেবে পরিগণিত হয়।
এ সমস্যাটি সাধারণত দুইভাগে ভাগ করা হয়-
প্রথমত প্রাক-প্রবেশ অকাল বীর্যপাত যাতে স্ত্রী যোনীতে পুরুষাঙ্গ প্রবেশের পূর্বে বীর্যপাত ঘটে যায়।
দ্বিতীয়ত অঙ্গচালনার অব্যবহিত পরেই অকাল বীর্যপাত।
কী কারণে অকাল বীর্যপাত হচ্ছে তা নিরূপণ করতে বিশেষজ্ঞরা এখন পর্যন্ত চেষ্টা চালিয়ে যাচ্ছেন। এক সময় ধারণা করা হতো যে সমস্যাটি সম্পূর্ণ মানসিক ব্যাপার। কিন্তু বর্তমানে আমরা জানি, দ্রুত বীর্যপাত হওয়া একটি জটিল ব্যাপার এবং এর সাথে মানসিক ও জৈবিক দু’টিরই সম্পর্ক রয়েছে।
কিছু চিকিৎসক বিশ্বাস করেন, প্রাথমিক বয়সে যৌন অভিজ্ঞতা ঘটলে অকাল বীর্যপাত হতে পারে যা পরবর্তী জীবনে পরিবর্তন করা কঠিন হতে পারে। অকাল বীর্যপাতের মানসিক কারণগুলো হল:
সাধারণত প্রথম যৌনমিলনের পূর্বে প্রবল উত্তেজনা সৃষ্টি হয়। তাই প্রথম যৌনমিলনকালে পুরুষের অকাল বীর্যপাত হয়ে থাকে।
বিশেষজ্ঞরা বিশ্বাস করেন , কিছুসংখ্যক জৈবিক বা শারীরিক কারণে দ্রুত বীর্যপাত ঘটতে পারে। এসব কারণের মধ্যে রয়েছে-
নিউজপ্রিন্ট

‌‌‌
নিউজপ্রিন্ট হল এক প্রকার কাগজ যা সাধারণতঃ সংবাদপত্র মুদ্রণের কাজে ব্যবহৃত হয়। এর সাধারণ বর্ণ হল ময়লাটে সাদা। এই কাগজ তুলনামূলক কম দামি, বেশ শক্ত এবং এতে চার রঙা ছবি বেশ ভালভাবেই দেখা যায়। এসব কারণে এটি সংবাদ পত্র ছাপানোর উপযুক্ত। দলিলপত্র বা এ জাতীয় মূল্যবান কাগজপত্র, যা সংরক্ষণ প্রয়োজন পড়ে, সে সব কাজে নিউজপ্রিন্ট ব্যবহার করা হয়না।
মন্ট্রিল ভিত্তিক “পাল্প এন্ড পেপার প্রোডাকশন কাউন্সিল” (PPPC) -এর হিসাব অনুযায়ী ২০০৬ খ্রিষ্টাব্দে বিশ্বব্যপী নিউজপ্রিন্টের চাহিদা ছিল তিন কোটি বাহাত্তর লক্ষ (৩৭.২ মিলিয়ন) মেট্রিকটন। দিন দিন এশিয়ার দেশগুলোতে সংবাদপত্রের ব্যবসা লাভজনক হয়ে উঠছে, আর সেই সাথে এখানে বাড়ছে নিউজপ্রিন্টের চাহিদা।“ওয়ার্ল্ড অ্যাসোসিয়েশন অব নিউজপেপার” -এর এক হিসেব অনুযায়ী ২০০৭ সালে বিশ্বে সর্বাধিক মুদ্রিত সংবাদপত্রের মধ্যে ৭৪ টি ছিল এশিয়ার।উক্ত কাউন্সিলের হিসেব অনুযায়ী সবচেয়ে বেশি নিউজপ্রিন্টের চাহিদা রয়েছে এশিয়া মহাদেশে (বিশেষত ভারতে এবং চীনে। বিশ্বের মোট নিউজপ্রিন্ট উৎপাদনের ৩৫% এশিয়াতে, ২৬% উত্তর আমেরিকাতে,২৫% পশ্চিম ইউরোপে, ল্যাটিন আমেরিকা এবং পূর্ব ইউরোপ প্রত্যেকে ৫% করে ব্যবহার করে। ওশেনিয়া এবং আফ্রিকার দেশগুলোতে এর ব্যবহার অল্প।
নিউজপ্রিন্ট মূলত যান্ত্রিক মিলিং পদ্ধতিতে উৎপাদন করা হয়। মণ্ড হতে লিগনিন অপসারণের জন্য বেশ কিছু রাসায়নিক পদার্থ ব্যবহার করা হয়। লিগনিন কাগজকে ভঙ্গুর করে এবং সূর্যের আলো এবং বাতাসে এ কাগজ হলদে হয়ে যায়। নিউজপ্রিন্ট উৎপাদনে নরম কাঠ ব্যবহৃত হয় (যেমন:ফার, পাইন, বালসাম ইত্যাদি)। বাংলাদেশে খুলনা নিউজপ্রিন্ট মিলস্-এ কাঁচামাল হিসেবে গেওয়া কাঠ ব্যবহৃত হত ।
ইন্দিরা পয়েন্ট

ইন্দিরা পয়েন্ট () পূর্ব ভারত মহাসাগরের নিকোবর দ্বীপপুঞ্জের বৃহৎ নিকোবর দ্বীপে অবস্থিত ভারত প্রজাতন্ত্রের দক্ষিণতম স্থলবিন্দু। ভারতের প্রাক্তন প্রধানমন্ত্রী ইন্দিরা গান্ধীর নামে এটির নামকরণ করা হয়েছে। এটি সমুদ্রতল থেকে ৬৪২ মিটার উপরে।
কন্যাকুমারিকা অন্তরীপ ভারতীয় উপমহাদেশের মূল ভূখণ্ডের দক্ষিণতম প্রান্ত হলেও ইন্দিরা পয়েন্ট ভারতের অধীন ভূখণ্ডগুলির মধ্যে সবচেয়ে দক্ষিণে অবস্থিত। তবে ২০০৪ সালের ভারত মহাসাগরে সংঘটিত সুনামির ফলে এটি জলে তলিয়ে যায় এবং এতে অবস্থিত বাতিঘরটিও আংশিক ডুবে যায়। ভূতাত্ত্বিকেরা বলছেন সাগর আবার আগের জায়গায় ফেরত যেতে শুরু করেছে।
পাঞ্জাব সমভূমি

পাঞ্জাব সমভূমি ভারতের উত্তর-পশ্চিমে ও পাকিস্তানে অবস্থিত একটি পলিময় সমভূমি। সমভূমিটির আয়তন প্রায় এবং ২০০-৩০০ মিটার উচ্চতাবিশিষ্ট। এটি পাকিস্তানের পাঞ্জাব প্রদেশ এবং ভারতের পাঞ্জাব ও হরিয়ানা অঙ্গরাজ্যগুলি অবস্থিত। এর উত্তরে সিওয়ালিক পর্বত, পূর্বে যমুনা নদী, দক্ষিণে রাজস্থান রাজ্য এবং উত্তর-পশ্চিম ও দক্ষিণ-পশ্চিম দিকে যথাক্রমে রবি ও সুতলেজ নদী অবস্থিত। এই অঞ্চলের অর্থনীতির একটি বড় অংশ হল কৃষি, এবং বেশিরভাগ সমভূমিতেই খাদ্যশস্য, তুলা, আখ ও তেলবীজের চাষাবাদ হয়।
আরাকান পর্বতমালা

আরাকান ইয়োমা বা আরাকান পর্বতমালা () পশ্চিম ও উত্তর-পশ্চিম মিয়ানমারের একটি পর্বতমালা। এটি বঙ্গোপসাগরের উপকূলীয় আরাকান অঞ্চল থেকে উত্তর মিয়ানমারের অভ্যন্তরভাগকে পৃথক করেছে। আরাকান ইয়োমা উত্তর থেকে দক্ষিণে বিস্তৃত। দক্ষিণে মিয়ানমারের নেগ্রাইস অন্তরীপ থেকে শুরু হয়ে এটি উত্তরে প্রায় ৯৫০ কিলোমিটার প্রসারিত হয়ে ভারতের অঙ্গরাজ্য মণিপুর পর্যন্ত চলে গেছে; এর মধ্যে নাগা, চিন, লুশাই এবং পাটকাই পাহাড় অন্তর্গত। এটির বেশির ভাগ পর্বতের উচ্চতা ৯১৫ থেকে ১৫২৫ মিটার। পর্বতমালার উত্তরের অংশটি চিন পর্বতশ্রেণী নামে পরিচিত; এটি ভারত ও মিয়ানমারের মধ্যে সীমান্তের একাংশ গঠন করেছে। চিন পর্বতশ্রেণীতে, মিয়ানমারের দক্ষিণ চিন অঙ্গরাজ্যে, আরাকান ইয়োমার সর্বোচ্চ পর্বতশৃঙ্গ ৩,০৫৩ মিটার উঁচু নাত মা তাউং বা মাউন্ট ভিক্টোরিয়া অবস্থিত। চিন পর্বতশ্রেণীটি মিজো পর্বতশ্রেণী ও পূর্বাচল পর্বতশ্রেণীর সাথে যুক্ত; এগুলি ভারতের নাগাল্যান্ড পর্যন্ত চলে গেছে।
আরাকান ইয়োমার পর্বতগুলি মূলত প্রাচীন স্ফটিকাকার শিলার উপরে স্তরীভূত পলল শিলা নিয়ে গঠিত। এর উপকূলীয় ঢালগুলি প্রশস্ত পাতাবিশিষ্ট চিরসবুজ বৃক্ষ ও বাঁশ অরণ্যে আবৃত। এর পূর্ব ঢালে সেগুন গাছ জন্মায়, যা মিয়ানমারের সবচেয়ে গুরুত্বপূর্ণ পণ্যের একটি। উপকূলীয় এলাকায় বছরে প্রায় ৫,১০০ মিলিমিটার বৃষ্টিপাত হয়, কিন্তু পূর্বের ঢালে ১০২০ মিলিমিটারেরও কম বৃষ্টিপাত হয়। আরাকান ইয়োমার বন্যপ্রাণীর মধ্যে আছে ভাল্লুক, হাতি, চিতা, এবং বাঘ।
আরাকান পর্বতমালা ঐতিহাসিকভাবে ভারতীয় উপমহাদেশ ও মিয়ানমারের মধ্যে একটি প্রাকৃতিক বাধা হিসেবে কাজ করেছে। এছাড়া এটি একটি জলবায়ুগত বাধা হিসবেও কাজ করে। এই পর্বতশ্রেণীর কারণে দক্ষিণ-পশ্চিম থেকে আগত মৌসুমী বৃষ্টি মধ্য মিয়ানমারে পৌঁছতে পারে না।
কাচিন পাহাড়

কাচিন পর্বতশ্রেণী দক্ষিণ-পূর্ব এশিয়াতে মিয়ানমারের উত্তরাংশে অবস্থিত একটি রুক্ষ উচ্চভূমি অঞ্চল। এটি মিয়ানমারের কাচিন অঙ্গরাজ্যে অবস্থিত। পাহাড়গুলির পশ্চিমে চিন্দউইন নদী এবং পূর্বে ইরাবতী নদীর উপনদী মালি ও এনমাই অবস্থিত। মোগাউং শহর পাহাড়গুলির দক্ষিণ সীমানা নির্দেশ করছে। পর্বতগুলির উত্তর-পশ্চিমের পার্বত্য অঞ্চলটি ভারতের অরুণাচল প্রদেশ অবস্থিত। পাহাড়গুলির উত্তর সীমায় অবস্থিত ৫,৮৮১ মিটার উঁচু হকাকাবো রাজি পর্বত দক্ষিণ-পূর্ব এশিয়ার সর্বোচ্চ বিন্দু। কাচিন রাজ্য ও কাচিন পাহাড়গুলি কাচিন জাতির লোকদের নামে নামকরণ করা হয়েছে, যারা এই অঞ্চলে বাস করে। অঞ্চলটি উত্তর-দক্ষিণে ২৪০ কিলোমিটার দীর্ঘ এবং পূর্ব-পশ্চিমে ১৪৫ কিলোমিটার প্রশস্ত।
মিয়ানমারের পশ্চিম সীমান্ত ধরে ধারাবাহিকভাবে যে পর্বতমালাগুলি চলে গেছে, কাচিন পর্বতশ্রেণীটি তাদেরই উত্তর-পূর্ব প্রান্তে অবস্থিত। কাচিন পর্বতমালার পশ্চিমে আছে কুমোন পর্বতমালা, যেখান থেকে চিন্দউইন নদী উৎপত্তি লাভ করেছে।
কাচিন পাহাড়গুলির অভ্যন্তরভাগ স্ফটিকাকার শিলায় তৈরি, যার উপরে রয়েছে বেশ খাড়াভাবে অবস্থিত বালুপাথর ও চুনাপাথরের স্তর। বালিপাথরের ঢালগুলিতে ক্ষুদ্র ক্ষুদ্র পার্বত্য জলধারা গভীর উপত্যকার সৃষ্টি করেছে। পাহাড়ের অন্য অনেক অংশ ক্ষয়ে গিয়ে সমতল-মাথাবিশিষ্ট মালভূমিতে পরিণত হয়েছে, যেগুলি গভীর গিরিখাত দ্বারা একে অপর থেকে পৃথক। কাচিন পর্বতশ্রেণীটি ঘন ক্রান্তীয় অতিবৃষ্টি অরণ্যে আবৃত এবং এ কারণে অঞ্চলটিতে অনুপ্রবেশ কষ্টসাধ্য। পুতাও, মিতকিনা ও মোগাউং এখানকার প্রধান লোকালয়।
মাগধী ভাষা

মাগধী বা মগহী ভাষা (मगही বা मगधी) ভারতের বিহার অঙ্গরাজ্যে প্রচলিত একটি ভাষা। ভাষাটি ইন্দো-ইউরোপীয় ভাষাপরিবারের ইন্দো-ইরানীয় শাখার ইন্দো-আর্য উপশাখার পূর্ব দলের বিহারী উপদলের অন্তর্গত একটি ভাষা। মাগধী ভাষাটি মাগধী প্রাকৃত নামক মধ্য ইন্দো-আর্য ভাষা থেকে উৎপন্ন হয়েছে। এটি ছিল প্রাচীন মগধ রাজ্যের ভাষা। গৌতম বুদ্ধ এই ভাষাতে কথা বলতেন। মাগধী ভাষাটি ভোজপুরি ভাষা ও মৈথিলী ভাষার সাথে ঘনিষ্ঠভাবে সম্পর্কিত। মাগধী ভাষাতে প্রায় ১ কোটি ৩০ লক্ষ লোক কথা বলে।
অতীতে মাগধী ভাষাকে হিন্দি ভাষার একটি উপভাষা মনে করা হত। কিন্তু সম্প্রতি ভাষাবিজ্ঞানীরা এটিকে ইন্দো-আর্য ভাষার পূর্ব দলের একটি ভাষা হিসেবে চিহ্নিত করেছেন। এ অর্থে বাংলা, অসমীয়া ও ওড়িয়া মাগধী ভাষার দূর সম্পর্কের আত্মীয় ভাষা। মাগধী ভাষার একটি সমৃদ্ধ ও প্রাচীন লোকসঙ্গীত ও লোককথার ঐতিহ্য আছে। ভাষাটি বিহারের ৮টি জেলায়, ঝাড়খণ্ডের ৩টি জেলায় এবং পশ্চিমবঙ্গের মালদহ জেলায় প্রচলিত।
মাগধী ভাষাতে অনেক লোক কথা বললেও এটির কোন সাংবিধানিক স্বীকৃতি নেই। এমনকি বিহারেও শিক্ষা ও প্রশাসনের কাজে হিন্দি ভাষা ব্যবহার করা হয়। ১৯৬১ সালে জনগণনাতে মাগধী ভাষাকে হিন্দির উপভাষা হিসেবে গণ্য করা হয়।
নেফেরতিতি

নেফারতিতি (খ্রিস্টপূর্ব ১৩৭০-১৩৩০) ছিল একজন মিশরীয় রানী। তার স্বামী পরিবর্তনে, তার নাম নেফের-নেফেরু-আটন সম্মানের জন্য আটন দেওয়া হয়েছে। এর নাম অর্থ হল " সুন্দরী এসেছে"। তথাকথিত আমারনা সময় কালের নেফারতিতি তার স্বামী অষ্টাদশ রাজবংশের, আখেনাটেন এর সাথে শাসন করেছিল (আখেনাতেনের রাজধানী এল-আমারনানে ছিল)। নেফারতিতির জীবন সম্বন্ধে অল্প জানা যায়, যদিও এইটি অসম্ভব মনে হয় যে, তিনি কোনো রাজবংশের একজন সদস্য ছিলেন। কিছু বিশেষজ্ঞ বিশ্বাস করেন যে, তার বাবা আমেনহতেপ III এর চাকরিতে আয় নামের আধিকারিক ছিলেন। নেফারতিতি আখেনাতনের ছয়টি কন্যা সন্তান জন্ম দেন। ছয়টি সন্তানের কোনো চিহ্ন পাওয়া যায় নি এবং উত্তরসূরী কে হবে তা অনিশ্চিত হয়ে পরে। আখেনাতেনের উত্তরসূরী, স্মেঙ্খখারা এবং তুতাঙ্খাতন (যে তার নাম পরিবর্তন করে পরবর্তী কালে তুতাংখামুন করেছিল) তার অন্য একটি স্ত্রী কিয়ার ছেলে, যে পরে প্রধান রানী হয়েছিল এবং ১২ বছর রাজত্ব করেছিল।
জগ্রোস পর্বতমালা

জগ্রোস পর্বতমালা (); ) পশ্চিম ও দক্ষিণ-পশ্চিম ইরানের একটি পর্বতমালা। উপত্যকা ও সমভূমি দ্বারা বিচ্ছিন্ন অনেকগুলি সমান্তরাল পর্বতশ্রেণী নিয়ে গঠিত এই পর্বতমালার অনেকগুলি পর্বত ৩০০০ মিটারেরও বেশি উঁচু। কিছু কিছু পর্বতশৃঙ্গ সবসময় তুষারাবৃত থাকে। এদের মধ্যে সর্বোচ্চ শৃঙ্গটির নাম জার্দ কুহ, যার উচ্চতা ৪,৫৪৭ মিটার। দেনা ২য় সর্বোচ্চ পর্বত (উচ্চতা ৪,৩৫৯ মিটার)। পর্বতমালার অভ্যন্তরে অনেক উর্বর উপত্যকা অবস্থিত এবং এগুলিতে কৃষি ও পশুপালন জীবিকা উপার্জনের অন্যতম উপায়।
জগ্রোস পর্বতমালাটি প্রায় ১,৫০০ কিলোমিটার দীর্ঘ। এটি ইরানের উত্তর-পশ্চিমে শুরু হয়ে মোটামুটি ইরানের পশ্চিম সীমান্ত ধরে ইরানীয় মালভূমির সমগ্র পশ্চিম ও দক্ষিণ-পশ্চিম দৈর্ঘ্য বরাবর প্রসারিত হয়েছে এবং হরমুজ প্রণালীতে এসে শেষ হয়েছে। কের্মান প্রদেশের হেজর নামের স্তুপ পর্বতমালা এবং জেবাল বারেজ পর্বতশ্রেণী জগ্রোসের পূর্ব সীমানা নির্ধারণ করেছে।
আজাদি মিনার

আজাদী মিনার () ইরানের রাজধানী তেহরান শহরের প্রবেশপথে অবস্থিত একটি সুউচ্চ স্থাপনা।
১৯৭১ সালে পারস্য সাম্রাজ্যের ২৫০০ বছরপূর্তি উপলক্ষে এটি নির্মাণ করা হয়। তখন এর নাম দেয়া হয়েছিল শাহ্‌ইয়দ অরিয়মেহ্‌র (شهیاد آریامهر) অর্থাৎ "শাহ্‌দের স্মৃতিসৌধ"। ১৯৭৯ সালের ইসলামী বিপ্লবের পর এর নাম বদলে অজদী রাখা হয়। আদিতে পাহলাভি রাজবংশের অধীনে আধুনিক ইরানের কীর্তির প্রতীক হিসেবে নির্মিত হলেও বর্তমানে এটি দেশটির নতুন ইসলামী প্রজাতন্ত্র পর্বের প্রতীক। এটি তেহরানের অজদী চত্বরে সম্পূর্ণ সাদা মর্মর পাথরে নির্মিত ও ৪৫ মিটার ( ১৪৮ ফুট) উঁচু। মিনারটির পাদদেশে অনেকগুলি ফোয়ারা আছে এবং এর নিচে ভূগর্ভে একটি জাদুঘর আছে।
স্থপতি হোসেইন আমনাত একটি প্রতিযোগিতায় জয়লাভ করে সৌধটি নকশা করার দায়িত্ব পান। তিনি তার নকশায় সসনীয় রাজবংশের আমল এবং ইসলামী স্থাপত্যের উপাদানের মিশ্রণ ঘটান। মিনারটি নির্মাণের জন্য ৮ হাজার মর্মর পাথরের ব্লক এসফাহন প্রদেশ থেকে আনা হয়। পাঁচশত ইরানি শিল্পপতির একটি দল প্রকল্পটির জন্য অর্থ দেন।
২০০৭ সালের ফেব্রুয়ারি মাসের ১১ তারিখে আমির মুসাভি নামের এক ব্যক্তি খালি হাতে মিনারটির শীর্ষে ওঠার চেষ্টা করেন। সেদিন হাজার হাজার লোক ইরানি বিপ্লব স্মরণ উপলক্ষে সেখানে জমায়েত হয়েছিল। শীর্ষ থেকে ৩ মিটার বাকী থাকতে তিনি ক্লান্ত হয়ে পড়েন এবং উপর থেকে পড়ে মারা যান।
ইয়েদুগুরি সন্দিন্তি রাজশেখর রেড্ডি

ইয়েদুগুরি সন্দিন্তি রাজশেখর রেড্ডি (; ৮ জুলাই, ১৯৪৯ – ২ সেপ্টেম্বর, ২০০৯) (ওয়াইএসআর নামে সমধিক পরিচিত) ছিলেন ভারতের অন্ধ্রপ্রদেশ রাজ্যের প্রাক্তন মুখ্যমন্ত্রী। তিনি ভারতীয় জাতীয় কংগ্রেসের সদস্য ছিলেন। পুলিভেন্দুলা বিধানসভা থেকে অন্ধ্রপ্রদেশ বিধানসভায় ছয় বার নির্বাচিত রাজশেখর রেড্ডি কুদ্দাপা লোকসভা কেন্দ্র থেকে ৯ম, ১০ম, ১১শ ও ১২শ লোকসভায় নির্বাচিত হন। ২০০৩ সালে অন্ধ্রপ্রদেশের একাধিক জেলায় তিনমাসব্যাপী এক পদযাত্রা করেন তিনি। ২০০৪ সালের সাধারণ নির্বাচন ও অন্ধ্র বিধানসভা নির্বাচনে তার দলের জয়ের কাণ্ডারী ছিলেন রাজশেখর রেড্ডি। ২০০৯ সালের ২ সেপ্টেম্বর রাজশেখর রেড্ডির হেলিকপ্টার নাল্লামালা জঙ্গলের কাছে নিখোঁজ হয়ে যায়। ৩ সেপ্টেম্বর সকালে সংবাদমাধ্যম জানায় যে কুর্নুল থেকে ৪০ নটিক্যাল মাইল দূরে রুদ্রকোন্ডা পাহাড়ের চূড়ায় সেই হেলিকপ্টারের ধ্বংসাবশেষ দেখা গেছে। সেই দিনই পরে প্রধানমন্ত্রীর কার্যালয় থেকে এই ঘটনার সত্যতা স্বীকার করে নেওয়া হয় এবং অন্যান্য আরোহীদের সঙ্গে রাজশেখর রেড্ডির মৃত্যুর কথাও ঘোষণা করা হয়।
দিকসিওনের দ্য লাকাদেমি ফ্রঁসেজ

দিকসিওনের দ্য লাকাদেমি ফ্রঁসেজ () ফ্রান্সে ফরাসি ভাষার সরকারি অভিধান।
আকাদেমি ফ্রঁসেজ ফরাসি ভাষার প্রয়োগ, শব্দভাণ্ডার এবং ব্যাকরণের ক্ষেত্রে ফ্রান্সের সরকারি নিয়ন্ত্রক সংস্থা। তবে এর সুপারিশগুলির কোন আইনি বাধ্যবাধকতা নেই। এমন কি সরকারী সংস্থাগুলিও আকাদেমির বিধিগুলি অনেক সময় উপেক্ষা করে থাকে।
আকাদেমি ফ্রঁসেজের বেশ কিছু সদস্যকে নিয়ে গঠিত একটি বিশেষ কমিশন, "কোমিসিওঁ দু দিকসিওনের" (Commission du dictionnaire), এই অভিধানটি সঙ্কলন করে থাকেন। আকাদেমি এ পর্যন্ত অভিধানটির ৮টি সংস্করণ প্রকাশ করেছে, যেগুলি ১৬৯৪, ১৭১৮, ১৭৪০, ১৭৬২, ১৭৯৮, ১৮৩৫, ১৮৭৮ এবং ১৯৩৫ সালে প্রকাশিত হয়। ১৯৩৫ সালে প্রকাশিত ৮ম সংস্করণে প্রায় ৩৫ হাজার শব্দ ছিল।
১৯৮৬ সাল থেকে আকাদেমি ৯ম সংস্করণের উপর কাজ করা শুরু করে। ১৯৯২ সালে এর প্রথম খণ্ড প্রকাশিত হয় (A থেকে Enzyme পর্যন্ত ভুক্তিগুলি)। ২০০০ সালে ২য় খণ্ডটি (Éocène থেকে Mappemonde পর্যন্ত) প্রকাশিত হয়। নতুন খণ্ডগুলি "জুর্নাল ওফিসিয়েল দ্য লা রেপুব্লিক ফ্রঁসেজ" ("Journal Officiel de la République Française")-এর "দোকুমঁ আদমিনিস্ত্রাতিফ" অংশে ছাপানো হয় এবং অনলাইনেও প্রকাশ করা হয়। ধারণা করা হয়, সম্পূর্ণ ৯ম সংস্করণটিতে ১৫ হাজারেরও বেশি নতুন শব্দ থাকবে। এর একটি কারণ ৮ম সংস্করণ বহু আগে, ১৯৩৫ সালে, প্রকাশিত হয়েছিল। একই কারণে অন্যান্য ফরাসি প্রকাশনা সংস্থা যেমন লারুস ও রোবের-এর অভিধানগুলিই বর্তমানে ফরাসিরা দৈনন্দিন কাজে ব্যবহার করে থাকে, আকাদেমির অভিধান নয়।
১৭৭৮ সালে আকাদেমি ফরাসি ভাষার একটি ঐতিহাসিক অভিধান সঙ্কলনের চেষ্টা করেছিলেন, কিন্তু প্রকল্পটি বাস্তবায়ন হয়নি; A বর্ণের পরেই থেমে যায়।
সাদরুদ্দিন আয়নি

সাদরুদ্দিন আয়নি (এপ্রিল ১৮৭৮ - জুলাই ১৫, ১৯৫৪) (তাজিক: Садриддин Айнӣ, ফার্সি: صدرالدين عيني), সাদরুদ্দিন আইনি নামেও পরিচিত, একজন তাজিক কবি, লেখক, সাংবাদিক, ইতিহাস লেখক। তাকে তাজিকিস্তানের জাতীয় কবি এবং দেশের ইতিহাসে সবচেয়ে গুরুত্বপূর্ণ লেখক হিসেবে বিবেচনা করা হয়।
আয়নি তৎকালিন সংযুক্ত বুখারা এর সাকতারা গ্রামে জন্মগ্রহণ করেন। তিনি মাত্র ১২ বছর বয়সে অনাথ হন এবং বুখারায় তার বড় ভাইয়ের কাছে চলে যান। তিনি আরবি ভাষা শেখার জন্য মাদ্রাসায় ভর্তি হন।
দশমিক পদ্ধতি

দশমিক পদ্ধতি যেকোন সংখ্যাকে প্রকাশের জন্য ১০ ও এর ঘাতসমূহকে ব্যবহার করে অবস্থানভিত্তিক সংখ্যাপ্রকাশক পদ্ধতি।
অনেক প্রাচীন সংস্কৃতিতে সংখ্যাসমূহ ১০ ঘাত অনুযায়ী গণনা করা হত, কারণ মানুষের হাতে দশটি আঙ্গুল রয়েছে। খ্রিস্টপূর্ব ৩০০০ অব্দের মিশরীয় চিত্রলিপিতে দশমিক পদ্ধতি ব্যবহৃত হয়েছে এবং অনুমানিক খ্রিস্টপূর্ব ১৬২৫-১৫০০ অব্দের মিনোয়ান সময়ের ক্রিটান চিত্রলিপিতেও যে সংখ্যা পদ্ধতি পাওয়া গেছে তা মিশরীয় পদ্ধতির সাথে কিছুটা মিল রয়েছে। দশমিক পদ্ধতি পরবর্তী ব্রোঞ্জ যুগীয় গ্রিস সংস্কৃতিতেও দেখা যায়, বিশেষ করে লিনিয়ার এ (আনুমানিক খ্রিস্টপূর্ব ১৮শ শতাব্দী - খ্রিস্টপূর্ব ১৪৫০ অব্দ) এবং লিনিয়ার বি (অনুমানিক খ্রিস্টপূর্ব ১৩৭৫ - ১২০০ অব্দ) সময়ে। রোমান সংখ্যাসহ ধ্রুপদী গ্রিস সময়ের সংখ্যা পদ্ধতিতেও ১০ ঘাত ব্যবহৃত হত এবং আরও ৫ ঘাত যুক্ত হত। উল্লেখ্য যে পলিম্যাথ আর্কিমিডিস (আনুমানিক খ্রিস্টপূর্ব ১৩৭৫ - ১২০০ অব্দ) তার স্যান্ড রিকনার এ একটি সংখ্যা পদ্ধতি উদ্ভাবন করেন যার ঘাত ছিল ১০। হাইত্তিত চিত্রলিপিতে (খ্রিস্টপূর্ব ১৫শ শতাব্দী) মিশরীয় ও গ্রিকদের মতই দশমিক পদ্ধতি অনুসরণ করা হয়।
ঢাকা বাঙ্গালা যন্ত্র

ঢাকা বাঙ্গালা যন্ত্র বাংলাদেশের রাজধানী ঢাকা শহরে প্রতিষ্ঠিত প্রথম ছাপাখানা বা প্রিন্টিং প্রেস। এটি ১৮৬০ খ্রিস্টাব্দে স্থাপিত হয়। এই ছাপাখানাকে কেন্দ্র করে ঢাকায় এক নতুন সাহিত্য চক্র গড়ে ওঠে। এখান থেকে "কবিতা কুসুমাবলী", "মনোরঞ্জিকা", "ঢাকা প্রকাশ", ইত্যাদি সাময়িকপত্র প্রকাশিত হত। দীনবন্ধু মিত্রের "নীলদর্পণ"-ও এখানেই মুদ্রিত হয়। সাহিত্যগ্রন্থের পাশাপাশি অভিধান, ব্যাকরণ ও পাঠ্যপুস্তকও এখানে ছাপা হত। এখান থেকে প্রকাশিত হয় শ্যামাচরণ চট্টোপাধ্যায়ের "শব্দদীধিতি অভিধান", যা ছিল ঢাকা থেকে মুদ্রিত প্রথম বাংলা অভিধান।
ক্লিটোরাল গ্ল্যান্স

ক্লিটোরাল গ্ল্যান্স বা গ্ল্যান্স ক্লিটোরিস (ইংরেজি: clitoral glans বা glans clitoris — উচ্চারণ: "ক্লিটোরাল্‌ গ্ল্যান্স" বা "গ্ল্যান্স ক্লিটোরিস্‌"), হচ্ছে ভগাঙ্কুরের বহিঃস্থ অংশ।
এটি ক্লিটোরাল হুড দ্বারা আবৃত, যার বর্হিভাগ লেবিয়া মাইনরার সাথে সংযুক্ত। এটি ফ্রেনুলাম ক্লিটোরিডিসের সাথেও যুক্ত, এবং এটিও লেবিয়া মাইনরার সাথে যুক্ত। ক্লিটোরাল গ্ল্যান্স অর্ন্তভাগে ভগাঙ্কুরীয় দেহের সাথে যুক্ত।
ক্লিটোরাল গ্ল্যান্সের মস্তকের আকার ও আকৃতি গড়পড়তা একটি মটর দানার মতো। তবে এটি বড় বা ছোট হতে পারে।
থের্মোপিলাইয়ের যুদ্ধ

থের্মোপিলাইয়ের যুদ্ধ ছিল ৪৮০ খ্রিস্টপূর্বাব্দে উত্তর গ্রীসের থের্মোপিলাই (প্রাচীন গ্রিক ভাষা: Θερμοπύλαι "থের্‌মোপ্যুলাই") নামক এক সঙ্কীর্ণ উপকূলীয় পথে গ্রিক ও পারসিকদের মধ্যে সংঘটিত যুদ্ধ। পারস্যের রাজা প্রথম খাশয়র্শ (প্রাচীন পারসিক ভাষা Xšayāršā "খ্‌শায়ার্‌শা", আধুনিক ফার্সি ভাষা خَشایارشا بزرگ "খ্যাশয়র্‌শ বোজ়োর্গ্‌") ৪৮০-৪৭৯ খ্রিস্টপূর্বাব্দে গ্রিস দখলের যে অভিযান চালান, এটি তারই অন্তর্গত প্রথম বড় যুদ্ধ। যদিও থের্মোপিলাইয়ের যুদ্ধে পারসিকরা জয়লাভ করে, এটি মূলত গ্রিকদের, বিশেষত স্পার্তার সৈন্য ও তাদের রাজা ১ম লেওনিদাসের, বীরত্বের জন্য বেশি পরিচিত।
ম্যারাথনের যুদ্ধের মতো থের্মোপিলাইয়ের যুদ্ধের বিবরণের জন্যও প্রাচীন গ্রিক ইতিহাসবিদ হেরোদোতুসের রচনাই একমাত্র উৎস। খাশয়র্শ ১০ বছর আগে ম্যারাথনের যুদ্ধে পারসিকদের পরাজয়ের প্রতিশোধ চাচ্ছিলেন এবং একই সাথে গ্রিস দখল করে পারস্য সাম্রাজ্য বিস্তারও ছিল তার লক্ষ্য। এমনকি থের্মোপিলাইয়ের যুদ্ধের আগেই তিনি শক্তি প্রদর্শন করে কিংবা কূটনৈতিক প্রক্রিয়ায় গ্রিসের এক বিরাট অংশ দখল করে ফেলেছিলেন। গ্রিসের বাকী জনতা স্পার্তা শহরের নেতৃত্বে থেসালীয় সীমান্ত পরিত্যাগ করে এবং এর পরিবর্তে থের্মোপিলাইয়ের পথে অবরোধ সৃষ্টি করে। পথটির একপাশে ছিল সুউচ্চ পর্বত আর আরেক পাশে সমুদ্র, এবং এটি ছিল উত্তর ও দক্ষিণ গ্রিসের মধ্যে সংযোগ স্থাপনকারী কৌশলগত একটি পথ। পারস্যের নৌবহরের আক্রমণ প্রতিহত করতে গ্রিকদের নৌবহর স্কিয়াথোস ও মূল ভূখণ্ডের মধ্যবর্তী সাগরে টহল দেওয়া শুরু করে।
হেরোদোতুসের দেওয়া পারসিক সৈন্যের সংখ্যা অবিশ্বাস্য। তার মতে পারসিক বাহিনীতে ২৬ লক্ষ সৈন্য ছিল। অন্যদিকে গ্রিকরা ছিল ৬ থেকে ৭ হাজার। গ্রিক ও পারসিকদের মধ্যে তিন দিন যুদ্ধ চলে। কিন্তু পথটি অত্যন্ত সংকীর্ণ হওয়ায় পূর্ণাঙ্গ যুদ্ধ করার মত অবস্থা কোন পক্ষেরই ছিল না। ২য় দিনে গ্রিকদের এক বিশ্বাসঘাতক এফিয়ালতেস খাশ'ইয়রশ'-কে একটি পার্বত্য পথের কথা বলে দেয়, যাতে পারসিকেরা দুই দিক থেকে গ্রিকদের আক্রমণ করতে পারে। ১০ হাজার দক্ষ পারসিক সেনার এক দল রাতের বেলা ঐ পথে রওনা দেয়। যখন গ্রিকদের মূল সেনাদল এর খবর পায়, তখন বেশির ভাগ গ্রিক পলায়ন করে। কিন্তু লেওনিদাসের অধীনে ৩০০ স্পার্তীয়, ৭০০ থেস্পীয় এবং ৪০০ থেবীয় সেনা রয়ে যায়। এরা সবাই পারসিকদের বিরুদ্ধে প্রাণপণে যুদ্ধ করতে থাকে। লেওনিদাস নিহত হন। বাকী গ্রিকরা একটি ছোট পাহাড়ের উপরে পালিয়ে যায়, যেখানে তাদেরকে পারসিকেরা জড়ো করে ও সবাইকে হত্যা করে।
পরাজয় নিশ্চিত জেনেও লেওনিদাস কেন পালিয়ে যাননি তার কারণ এখনও অজানা। সম্ভবত রণকৌশলগত কারণে তিনি এটি করেছিলেন, যাতে পারসিকের যুদ্ধে ব্যস্ত থাকে এবং অন্যান্য গ্রিকেরা সহজে পালিয়ে যেতে পারে। তবে স্পার্তার সেনাদের আত্মসম্মানবোধ ও মৃত্যুর আগ পর্যন্ত যুদ্ধ করে যাবার গৌরবের অভিলাষও এর কারণ হতে পারে।
পারসিকেরা এই যুদ্ধে জয়লাভ করে আথেন্স শহর দখল করে ও ধ্বংস করে দেয়। কিন্তু ঐ বছরই সালামিসের যুদ্ধে গ্রিক নৌবহর পারসিকদের পরাজিত করে এবং গ্রীসে খাশ'ইয়র্‌শ'-এর সাম্রাজ্যবাদী অভিলাষের সমাপ্তি ঘটে।
প্রথম আগা খান

আগা খান (১৮০৪-১৮৮১), প্রকৃত নাম হাসান আলি শাহ‌, ১৮৪০ সাল পর্যন্ত ইরানের কির্মান প্রদেশের গভর্নর ছিলেন এবং নাজিরি ইসমাইলী তরিকার ৪৬তম ইমাম ছিলেন। যিনি ইরানের পরে ভারত উপমহাদেশেরও একজন মুসলিম নেতা।
অনেকে মনে করে তিনি ইসলামের নবী মুহাম্মদ-এর বংশধর। ১৮৪০ সালে তিনি ইরানের ক্ষমতা দখলের চেষ্টা করেন, কিন্তু ব্যর্থ হয়ে ভারতে পালিয়ে যান। এখানে তিনি ব্রিটিশ সরকারকে ভারতের সীমান্তে অবস্থিত গোত্রগুলিকে নিয়ন্ত্রণে সাহায্য করেন। পরবর্তীতে আগা খান ভারত, পাকিস্তান, আফ্রিকা ও সিরিয়াতে ইসমাইলীদের নেতায় পরিণত হন।
গাস্তোঁ পারি

গাস্তোঁ পারি () (৯ই আগস্ট, ১৮৩৯, আভনে, ফ্রান্স—৬ই মার্চ, ১৯০৩, কান, ফ্রান্স) তার সমসাময়িককালের সর্বশ্রেষ্ঠ ফরাসি সাংস্কৃতিক ভাষাতাত্ত্বিক (philologist)।
পারি একাধিক জার্মান বিশ্ববিদ্যালয় ও প্যারিসের একোল দে শার্ত-এ শিক্ষালাভ করেন এবং পিতার উত্তরসূরী হিসেবে কোলেজ দ্য ফ্রঁস-এ ফরাসি মধ্যযুগীয় সাহিত্যের অধ্যাপক হিসেবে কাজ করেন। "রভু" (Revue) নামক সমালোচনা ম্যাগাজিনের তিনি ছিলেন একজন প্রতিষ্ঠাতা ও পরিচালক। এছাড়া তিনি "রোমানিয়া" নামের ফরাসি সাংস্কৃতিক ভাষাতত্ত্বের উপর নেতৃস্থানীয় গবেষণা পত্রিকারও প্রতিষ্ঠাতা-পরিচালক ছিলেন।
কেবল গভীর পাণ্ডিত্য ও দৃষ্টান্তমূলক অনুপুঙ্খতার জন্যই নয়, গবেষণার বিষয়গুলিকে জনসাধারণের উপযোগী করে প্রকাশ করার জন্যও পারি স্মরণীয় হয়ে থাকবেন। তিনি ১৮৭৬ সালে আকাদেমি দেজাঁস্ক্রিপসিওঁ এবং ১৮৯৬ সালে আকাদেমি ফ্রঁসেজের সদস্যপদ লাভ করেন।
দুনাশ ইবন তামিম

দুনাশ ইবন তামিম (হিব্রু ভাষায়: דונש אבן תמים) (আনুমানিক ৯০০—আনুমানিক ৯৬০), যিনি আদোনিম বা আবু সাহল নামেও পরিচিত, একজন ইহুদী চিকিৎসক। হিব্রু ও আরবি ভাষার মধ্যে তুলনামূলক গবেষণা সম্পাদনকারী প্রথমদিককার পণ্ডিতদের মধ্যে তিনি একজন।
ইবন তামিম রাজা আল-কাইরাওয়ানের ফাতিমিদ দরবারে (বর্তমান তিউনিসিয়াতে) চিকিৎসা পেশায় নিয়োজিত ছিলেন। সেসময়কার অন্যান্য শিক্ষিত ইহুদীদের মত তিনিও হিব্রু ভাষাতে সুপারদর্শী ছিলেন। যে গ্রন্থের জন্য তিনি সবচেয়ে বেশি পরিচিত, সেটি আরবিতে লেখা হয়েছিল। কিন্তু মূল আরবি সংস্করণটি হারিয়ে যায় এবং বর্তমানে কেবল এর হিব্রু অনুবাদ রয়েছে। গ্রন্থটিতে তিনি মত দেন যে, হিব্রু আরবির চেয়ে প্রাচীন একটি ভাষা। তিনি আরও মনে করতেন আরবি ভাষা হিব্রু ভাষার একটি অপভ্রংশ রূপ। অনেক মুসলমান লেখক তাদের লেখায় তাকে প্রায়ই উদ্ধৃত করতেন।
বদনা

বদনা বা লোটা () পানি বহন করার জন্য ব্যবহৃত এক প্রকারের পাত্র যা সাধারণত বাংলাদেশ এবং ভারতের কিছু অঞ্চলে ব্যবহৃত হয়। কিন্তু এর উৎপত্তি ঘটে প্রাচীন বঙে। বদনার আকৃতি সাধারণত গোলাকার, তবে এর নিচের দিক থেকে সামান্য বাঁকা একটি নলাকার অংশ বেরিয়ে আসে। পানিভর্তি বদনা কাত করলে এই নল থেকে পানি বের হয়। মূলত কম পরিমাণে পানি, দুধ সহ যেকোনো তরল স্থানান্তরের কাজে বদনা ব্যবহৃত হয়ে থাকে। বদনা মূলত মল ত্যাগের সময় লজ্জাদেশ পরিষ্কার রাখতে ব্যবহৃত হয়। ভারত উপমহাদেশের লোকজন সাধারণত পানি ব্যবহারে নিজেকে পরিষ্কার-পরিচ্ছন্ন রাখতে পছন্দ করে, তাই শৌচকার্যে এ অঞ্চলের মানুষ পানির পাত্র হিসেবেও বদনা ব্যবহার করে থাকেন। ধর্মীয় আচারেও এর ব্যবহার রয়েছে,যেমন মুসলমানদের অযুতে এবং গোসলে বদনা ব্যবহার করা হয়।
সাধারণত পিতল, কাঁসা, প্লাস্টিক কিংবা অ্যালুমিনিয়াম দিয়ে বদনা তৈরি করা হয়। প্রাচীণকালে মাটির তৈরি বদনার প্রচলন ছিলো, যা আজো মাঝে মধ্যে দেখা যায়।
দিল্লিতে বদনার প্রচলন নেই। অনেক খুজেও পাওয়া যায় নাই
শ্রবণসীমা

শ্রবণসীমা () বলতে মানুষ ও অন্য কোন প্রাণীর শ্রবণেন্দ্রিয় যে কম্পাংকসীমার শব্দ শুনতে সক্ষম, তাকে বোঝায়। মানুষের শ্রবণসীমা ২০ হার্জ থেকে ২০,০০০ হার্জ কম্পাংক পর্যন্ত বিস্তৃত, তবে ব্যক্তিভেদে এর ব্যাপক বৈচিত্র্য দেখা যায়।
সাধারণ সাউন্ড সিস্টেম স্পিকারগুলিতে উৎপন্ন শব্দের কম্পাংক সীমা ২০ হার্জ থেকে ২০ কিলোহার্জ।
নিচের সারণিতে বিভিন্ন প্রাণীর শ্রবণসীমা দেওয়া হল।
তুরের যুদ্ধ

তুরের যুদ্ধ বা পোয়াতিয়ের যুদ্ধ আরব উৎস মতে, শহীদের প্রাসাদ বা মহাসড়কের যুদ্ধ (), ১০ অক্টোবর ৭৩২ সালে দক্ষিণ ফ্রান্সের তুর ও পোয়াতিয়ে শহরের কাছে ফ্রাংক ও বুর্গুন্দীয় সেনাদের সাথে আরব উমাইয়াহ খিলাফতের সেনাদের যুদ্ধ। যুদ্ধে ফ্রাংকরা জয়লাভ করে এবং এর ফলে পশ্চিম ইউরোপে মুসলমানদের অগ্রযাত্রা ব্যাহত হয়। এটি ছিল এক অর্থে ইউরোপের প্রাণকেন্দ্রের বেশ কাছে মুসলমান ও খ্রিস্টানদের এক গুরুত্বপূর্ণ যুদ্ধ। অনেক ইতিহাসবিদ এই যুদ্ধের ফলাফলকে ইউরোপের খ্রিস্টানদের জন্য এক যুগান্তকারী ঘটনা বলে উল্লেখ করেন। তাদের মতে এই যুদ্ধে খ্রিস্টানরা পরাজিত হলে গোটা ইউরোপের ইসলামীকরণের সম্ভাবনা ছিল এবং তা হলে ইউরোপের ইতিহাসই পালটে যেত।
এই যুদ্ধে বিজয়ের পরে ফ্রাংকেরা মুসলমানদের হটিয়ে দেয়।
টাক

টাক (ইংরেজি: Baldness) বলতে চুলের অভাবকে বোঝায়, বিশেষ করে মাথার চুল। মাথার চুল ক্রমাগত হালকা হয়ে যাওয়ার মাধ্যমে সাধারণত টাক হওয়া প্রকাশ পায়। পুরুষের ক্ষেত্রে এটি অ্যান্ড্রোজেনিক অ্যালোপেসিয়া বা "পুরুষের টাক" নামে পরিচিত। এটি পরিণত মানুষ ও অন্যান্য প্রজাতিতে দেখা যায়। টাকের পরিমাণ ও বিস্তৃতি অনেক বেশি হতে পারে এবং এক্ষেত্রে নারী ও পুরুষের মধ্যে ভিন্নতা দেখা যায়। মাথার কিছু অংশের চুল পড়ে যাওয়াকে অ্যালোপেসিয়া এরিয়াটা ও পুরো মাথার চুল পড়ে যাওয়াকে অ্যালোপেসিয়া টোটালিস বলে। চুল পড়ে যাওয়ার আরো একটি মারাত্মক প্রকাশ হচ্ছে অ্যালোপেসিয়া ইউনিভার্সালিস। এক্ষেত্রে মাথাসহ সমস্ত শরীরের লোম ঝরে যায়। অনেক সময় এই সমস্যা মানসিক চাপের জন্যও দায়ী।
আংশিক টাক বা Pattern baldness-এর ক্ষেত্রে বংশগতির পটভূমির ওপর ভিত্তি করে টাকের বিস্তার ও প্রাদুর্ভাব বিভিন্ন হয়। পরিবেশগত প্রভাব এই ধরনের মুণ্ডতার ক্ষেত্রে দেখা যায় না। মেরিব্রাউ, অস্ট্রেলিয়া, ভিক্টোরিয়া একটি সূচক গবেষণার মাধ্যমে দেখিয়েছেন যে, মাথার সামনের মাঝে চুল ঝরে পড়ার হার বয়সের ওপর নির্ভরশীল ও ৮০ বছরের উপর বয়সী ৫৭% নারী ও ৭৩.৫% পুরুষ এর দ্বারা আক্রান্ত। মডার্ন মেডিক্যাল লাইব্রেরি'র ওয়েবসাইটের ভাষ্যমতে যুক্তরাষ্ট্রের ৪০ মিলিয়ন বা ৪ কোটি পুরুষ আংশিক টাকের শিকার। প্রায় ২৫% পুরুষের ৩০ বছর বয়সের পরেই মাথা টাক হওয়া শুরু হয়। দুই-তৃতীয়াংশের শুরু হয় ৬০ বছর বয়সে। মুণ্ডতার জিন প্রাপ্তির সম্ভাবনা সেখানে প্রতি ৭-এ ৪ বার।
পুরুষের ক্ষেত্রে টাক সৃষ্টি হতে পারে এই ধরনের চুল কপালে পার্শ্বীয় অংশ থেকে শুরু হয়ে পেছনে ঢালু অংশের দিক পর্যন্ত বিস্তৃত। একে "প্রান্তীয় অংশের চুল" বলে অভিহিত করা হয়। এ স্থানে চুল সচরাচর ২০ বছর বয়সের পরে দেখা যায়, তবে কিছু ক্ষেত্রে বয়ঃসন্ধির শেষ ভাগেও এই চুল দেখা যায়।
মাথার উপরে, শীর্ষে টাক সৃষ্টির সম্ভবনা দেখা যায়। আংশিক টাকের কারণ হিসেবে ডাইহাইড্রোটেস্টোস্টেরন (DHT) নামক একটি শক্তিশালী যৌন হরমোনকে দায়ী করা হয়। এটি শরীর ও মুখের চুলের বৃদ্ধিতে সহায়তামূলক ভূমিকা রাখে। প্রোস্টেট ও মাথার চুলের ওপর এই হরমোন প্রতিকূল প্রভাব ফেলার ক্ষমতা রাখে, এর ফলে পুরুষে আংশিক টাকের সৃষ্টি হতে পারে।
আনিসুল হক চৌধুরী

আনিসুল হক চৌধুরী (৩১ মে ১৯১৯ - ৮ সেপ্টেম্বর ২০০৯) বাংলাদেশী গীতিকার, কবি, প্রাবন্ধিক ও গবেষক ছিলেন। পঞ্চাশ ও ষাটের দশকে ঢাকা বেতারে যে সকল গীতিকারের গান প্রচারিত হতো, আনিসুল হক চৌধুরী ছিলেন তাদের অন্যতম। শিল্পী আব্বাসউদ্দীন আহমদ, আবদুল আলীম, আব্দুল লতিফসহ তৎকালীন প্রতিষ্ঠিত প্রায় সব শিল্পীই তার লেখা গান গেয়েছেন।
আনিসুল হক চৌধুরী ১৯১৯ সালের ৩১ মে তৎকালী পূর্ব বাংলার বিক্রমপুরে জন্মগ্রহণ করেন। তার পিতা বজলুল হক চৌধুরী ও মাতা জোবেদা খাতুন। তিনি ১৯৪৮ সালে ঢাকা বিশ্ববিদ্যালয় থেকে বাংলায় অনার্সসহ এমএ পাস করেন। তিনি মুন্সীগঞ্জ জেলার সিরাজদিঘা থানার ইছাপুর কলেজ ও ফরিদপুর জেলার রাজৈর কলেজে অধ‍্যাপনা করেছেন। জীবনের শেষ ২০ বছর তিনি স্ত্রী, তিন পুত্র, তিন পুত্রবধু এবং পাঁচ নাতী-নাতনীদের সাথে যুক্তরাষ্ট্রে বসবাস করেছেন। ৮ই সেপ্টেম্বর ২০০৯ তারিখে বাংলাদেশ সময় রাত ৩টায় যুক্তরাষ্ট্রের সেন্ট পিটার্সবার্গ জেনারেল হাসপাতালে বার্ধক্যজনিত কারণে মৃত্যুবরণ করেন। তিনি নৃত্যশিল্পি ফারজানা রিয়া চৌধুরীর চাচা ও হানিফ সংকেতের চাচা শ্বশুর।
তার লেখা কালজয়ী গান গুলোর মধ্যে অন্যতম হল মরমী শিল্পী আবদুল আলীমের গাওয়া "রূপালী নদী রে, রূপ দেইখা তোর হইয়াছি পাগল"। গানটি সুরারোপ করেছিলেন প্রখ্যাত সুরকার সত্য সাহা। ষাটের দশকে এই গানটি তুমুল জনপ্রিয় ছিল। বায়ান্নর ভাষা আন্দোলনের প্রেক্ষাপট নিয়ে প্রথম দিকে যে কয়েকটি গান রচিত হয়েছিল তার অন্যতম একটি হলো "ভাই রে ভাই, বাংলাদেশে বাঙালি আর নাই" যার রচয়িতা অনিসুল হক চৌধুরী। তার লেখা গণসঙ্গীত "শুধু ঘুম পাড়ানী গান আজি নয়", দেশাত্মকবোধক গান "সাগড় পাড়ের দেশ, আমাদের হাজার নদীর দেশ" এখনও অনেকের মন ছুঁয়ে আছে। তার লেখা গান "ময়নামতির শাড়ি দেব, গয়না দিব গায়" প্রায় সকল নৃত্যশিল্পীই তাদের নৃত্যশৈলীতে আবহসঙ্গীত হিসেবে ব্যবহার করেন।
তিনি বেশ কয়েকটি চলচ্চিত্রের জন্যেও গান লিখেছেন। এর মধ্যে উল্লেখযোগ্য হল "নদী ও নারী", "১৩ নম্বর ফেকু ওস্তাগার লেন", "সুখী পরিবার" ইত্যাদি। এছাড়াও তিনি ঢাকা বেতারের জন্মলগ্ন থেকে প্রতিষ্ঠানটির সাথে জড়িত ছিলেন।
আনিসুল হক চৌধুরীর লেখা গবেষণাধর্মী বই হল "বাংলার মূল", গানের বই হল "গানে ভরে মন" ও "রুপালী নদীর গান।" কবিতার বই হল "নিশি ভোরের ফুল" ও "বাংলা গ্রামার বই রচনা মনজুশা" (নবম ও দশম শ্রেনীর জন্য) উল্লেখযোগ্য। শেষ জীবনে প্রবাসে বসে ও তিনি আমেরিকায় বিভিন্ন বাংলা পত্র পত্রিকার জন্য নিয়মিত কবিতা ও প্রবন্ধ লিখেছিলেন।